Memahami Konsep Pengembaraan Masa Dalam Drama Korea – Sisyphus: The Myth

Jika menonton K-drama Sisyphus: The Myth, mungkin ada yang menyangka teknologi teleportasi kuantum (quantum teleportation) yang dipaparkan adalah sains fiksyen semata-mata. Tetapi sebenarnya teknologi ini real.

Kita telah berjaya mempunyai teknologi teleportasi (teleportation) sejak tahun 90-an lagi tapi dalam jarak yang amat dekat iaitu sekitar 600 meter. Terkini, kita dapat hantar merentas jarak (teleport) objek dengan jarak 1,400 km iaitu dari Bumi hingga ke satelit. Kejayaan dilakukan oleh saintis dari China.

Definisi teleportasi ialah memindahkan objek tanpa melalui ruang fizikal. Setakat pengetahuan saya, tiada lagi filem/drama bersiri sains fiksyen yang dapat menepati ciri ini selain daripada Sisyphus: The Myth.

Star Trek yang cukup terkenal dengan dakwaan teknologi teleportasi itu pun memerlukan medium (gelombang cahaya) untuk memindahkan objek dari satu tempat ke satu tempat.

Filem Jumper pula walaupun nampak macam teleportasi, tetapi tekniknya lebih kepada memendekkan ruang melalui lohong cecacing (wormhole), sama konsep seperti pintu Doraemon. Tuntas, masih memerlukan ruang.

Ironinya, definisi sebenar teleportasi sering digambarkan dalam karya fantasi seperti Harry Potter dan Dragon Ball yang mana teleportasi berlaku secara spontan tanpa sebarang medium fizikal.

Teleportasi kuantum yang berjaya dicapai oleh manusia berasaskan ilmu kuantum. Jadi, sebab itu namanya teleportasi kuantum. Teknik yang digunakan ialah berasaskan kekusutan kuantum (quantum entanglement).

Dalam kekusutan kuantum, dua objek mempunyai hubungan dalam jarak teramat jauh. Katakanlah objek A berada di penghujung kanan alam semesta dan objek B berada di penghujung kiri alam semesta. Kalau kita cerap objek A berputar ke kanan, automatik objek B berputar ke kiri. Kalau objek A berputar ke kiri, automatik objek B berputar ke kanan. Seolah-olah kedua-dua objek ini berinteraksi melebihi kelajuan cahaya. Yelah, sejauh 93 bilion tahun cahaya, macam mana objek B boleh tahu apa yang objek A buat dalam masa yang amat singkat.

Jadi, saintis gunakan teknik ini untuk merentas jarak (teleport) objek. Disebabkan teknik rentas jarak berasaskan kuantum, maka hanya objek yang boleh dikuantumkan sahaja yang boleh melakukan teleportasi. Setakat ini objek yang boleh dikuantum hanyalah zarah. Saintis berjaya merentas jarak sejauh 1,400 km pun dengan gunakan zarah cahaya, bukannya objek makro.

Prinsip teleportasi kuantum ini agak rumit. Tetapi dalam bahasa mudahnya, sebelum teleportasi kuantum boleh berlaku, perlunya ada komunikasi antara kedua-dua tempat. Komunikasi ini pula terbatas dalam kelajuan cahaya. Tanpa komunikasi ini, teleportasi kuantum tak boleh berlaku.

Jadi, kalau kita nak merentas jarak (teleport) ke penghujung alam semesta yang jauhnya berbilion tahun cahaya, maka komunikasi dua hala mengambil masa berbilion cahaya perlu berlaku terlebih dahulu sebelum kita dapat lakukan teleportasi yang spontan.

Umumnya, kalau jasad manusia dapat dikuantumkan kelak, mungkin teleportasi agak praktikal dalam kerangka sistem suria. Kalau kita bergerak secara fizikal dari Bumi ke Marikh mengambil masa sekitar 8 bulan hingga setahun, cahaya hanya bergerak 3 minit sahaja dari Bumi untuk ke Marikh.

Maka, komunikasi 3 minit perlu berlaku terlebih dahulu, kemudian kita boleh terus ke Marikh kurang dari setahun, malah kurang dari 3 minit. Lagi menakjubkan, boleh merentas dalam tempoh sekelip mata sahaja!

Kekusutan kuantum digunakan kerana fenomena ini berlaku tanpa medium jarak seperti mana yang telah saya jelaskan di mana zarah berhubung tanpa apa-apa medium komunikasi. Jadi, jasad manusia perlu dikuantumkan untuk merealisasikan teleportasi kuantum.

Untuk memastikan pengembaraan masa boleh berlaku, zarah yang dikusutkan perlu ada di dua garis masa iaitu masa hadapan dan masa kini (untuk kes dalam drama ini). Dalam drama ini, mungkin “downloader” dan “uploader” berfungsi seperti fenomena kekusutan kuantum. Dengan adanya kekusutan kuantum, kemudian jasad manusia dikuantumkan, maka teleportasi dapat berlaku.

Setelah jasad manusia dikuantumkan, barulah ia dapat berinteraksi dengan fenomena/teknologi kekusutan kuantum untuk menjadikan teleportasi itu berjaya. Setakat ini, kita tidak mampu mengkuantum objek sebesar bola tenis, apatah lagi sebesar manusia. Ia memerlukan tenaga dan kecanggihan teknologi yang sangat menakjubkan untuk merealisasikannya.

Sekiranya teleportasi dapat direalisasikan ke atas jasad manusia, jasad akan “hancur/lenyap” (no-clone theorem) menjadi maklumat kalau nak buat teleportasi. Maklumat itu akan melalui teleportasi & maklumat itu akan “cantumkan” tubuh kita semula di destinasi sama seperti yang berlaku dalam Sisyphus: The Myth.

Kenapa nama K-drama ini Sisyphus: The Myth? Ini sekadar penaakulan saya. Sisyphus ialah watak dalam mitos Yunani. Dia merupakan seorang raja yang cerdik dan licik kerana dapat mengelak kematian banyak kali. Hal ini menyebabkan kemarahan dewa-dewa.

Akibatnya, setelah dapat ditangkap, Sisyphus dihukum untuk menolak seketul batu besar sampai ke puncak bukit. Apabila hampir sampai ke puncak setiap kali tolak, batu itu jatuh semula ke bawah dan Sisyphus mengulanginya untuk selama-lamanya.

Pengajaran daripada mitos ini ialah, perbuatan Sisyphus ialah sia-sia dan dia tahu perbuatan itu sia-sia sebab setiap kali dia tolak hampir ke puncak, batu itu akan jatuh ke bawah semula. Tetapi dia tetap buat walaupun dia tahu dia tidak akan sampai ke puncak bila-bila.

Sama macam K-drama Sisyphus: The Myth. Ramai orang dari masa depan, mahu balik ke masa lampau kerana penyesalan (regret). Walaupun mereka tahu mereka tidak boleh ubah masa lampau, mereka tetap mahu lakukan perbuatan sia-sia ini untuk ubati penyesalan seperti yang pernah dijelaskan oleh Kang Seo-hae (lakonan Park Shin-hye).

Sebenarnya ini berkaitan juga dengan paradoks yang berlaku apabila merentasi masa. Paling popular ialah paradoks datuk. Untuk selesaikan masalah paradoks datuk supaya tidak berlaku ialah masa lalu tidak boleh diubah langsung walaupun kita dapat merentas ke masa lampau. Tuntas, ia hanyalah perbuatan yang sia-sia.

Bagaimana kuantum teleportasi dapat direalisasikan untuk merentas waktu? Apakah paradoks masa (time paradox) boleh berlaku? Nak tahu terperinci tentang teleportasi, pengembaraan waktu dan paradoks masa, baca karya GENESIS. Boleh dapatkan melalui pautan di bawah;
https://shp.ee/v7smteq

Nak faham teleportasi, kena faham konsep asas kuantum. Nak faham kuantum, kena faham teori atom. Sebab itu dalam GENESIS, saya letak bab teleportasi di bahagian belakang dan teori atom di bahagian depan. Apabila pembaca baca bahagian teleportasi, pembaca telah dipersiapkan dengan ilmu teori atom dan asas kuantum


Bahasa Melayu Di Satun, Thailand

Sehingga tahun 1813, Satun atau Setui masih merupakan sebuah mukim dalam negeri Kedah. Akibat perjanjian British denngan Siam pada tahun 1909, British menyerahkan Setui kepada Siam. Bertitik tolak daripada peristiwa bersejarah itu, terpisahlah wilayah-wilayah Melayu di Thailand Selatan dengan negeri-negeri serumpunnya iaitu Kedah, Kelantan, dan Terengganu. Setui yang berasal daripada nama sejenis buah, ditukar  kepada Satun. Sama seperti Singgora yang ditukar menjadi Songkhla, Terang menjadi Trang, Jala menjadi Yala, dan Menara menjadi Narathiwat.

Wilayah-wilayah tersebut kemudiannya didatangi oleh orang-orang Siam yang agak ramai untuk menyeimbangkan populasi Melayu-Muslim dengan Siam-Buddha. Pada awal kurun ke-19, Satun mempunyai populasi Melayu-Muslim melebihi 90 peratus tetapi kini telah berkurangan kepada 65 peratus. Kerajaan Melayu Setui pernah diperintah oleh kerabat diraja Kedah. Namun demikian, perubahan sistem pemerintahan akhirnya memadamkan sejarah Kesultanan Melayu Setui.

Namun begitu, walaupun sejarah Kesultanan Setui telah padam tetapi masyarakat Melayu di sana masih wujud hari ini. Selain bahasa Thai, mereka masih bertutur dalam  bahasa Melayu, dengan menggunakan dialek Kedah. Bahasa Melayu telah diajarkan di kebanyakan sekolah di Thailand Selatan. Sebanyak 200 jam setahun telah diperuntukkan untuk pelajaran Bahasa Melayu. Bahasa Melayu yang diajarkan di sana mempunyai dua bentuk tulisan iaitu tulisan Rumi dan tulisan Jawi. Dalam buku yang digunakan di sekolah, kedua-dua  jenis tulisan ini digunakan secara berselang-seli. Alangkah baiknya jika buku-buku teks subjek Bahasa   Melayu di negara kita juga dicetak dengan dua jenis tulisan iaitu tulisan Rumi dan tulisan Jawi.

Bahasa Melayu juga digunakan dalam pengajaran agama Islam. Kitab-kitab bahasa Arab yang digunakan  akan diterjemahkan ke dalam bahasa Melayu  terlebih dahulu sebelum diterjemahkan sekali lagi dalam bahasa Thai. Penggunaan bahasa Melayu dalam pengajaran agama sama ada di masjid atau di sekolah adalah lebih selesa kerana  sifat bahasa Melayu yang lebih mudah difahami dan mesra. Penerangan dalam bahasa Melayu tentang sesuatu istilah yang berkaitan dengan agama dapat dibuat dengan lebih jelas dan lebih tepat  berbanding dengan bahasa Thai yang agak terhad padanan katanya.

Pada awal tadi, telah dinyatakan bahawa masyarakat Melayu-Muslim berkurangan. Keadaan ini dilihat semakin bahaya kerana generasi muda kini yang berpendidikan Thai menguasai bahasa Thai dengan lancar dan baik.  Mereka lebih suka menggunakan bahasa Thai.  Hal ini menyebabkan sesetengah daripada mereka berasa kekok apabila bertutur dalam bahasa Melayu. Senario tersebut adalah kesan daripada polisi kerajaan Thailand yang hendak masyarakat Islam di Thailand Selatan dapat bertutur dalam bahasa Thai walaupun secara beransur-ansur.

Seperti ucapan Raja Phumiphon atau Rama IX ketika melawat wilayah Yala pada 23 Mac 1959.

“Pendidikan adalah menjadi perkara yang sangat penting. Diharapkan supaya kerajaan dapat menguruskannya dengan baik dan mampu menjadikan rakyat di sini dapat berbahasa Thai. Walaupun tidak ramai dapat bercakap tetapi setakat boleh memahaminya adalah dianggap satu kejayaan. Kerana sebelum ini, bagi yang tidak memahami bahasa Thai terpaksa digunakan penterjemah. Dengan itu, perlu diusahakan supaya rakyat di sini dapat bercakap dan memahami bahasa Thai.”

Ucapan tersebut jelas menunjukkan bahawa  kerajaan Thailand  menghendaki masyarakat Islam di Selatan Thailand  menguasai bahasa Thai atau lebih  kurang  dapat memahaminya. Cara yang telah diterapkan oleh kerajaan adalah melalui pendidikan. Oleh sebab itulah, golongan generasi muda khususnya lebih terpengaruh dengan bahasa Thai sehingga kekok bertutur bahasa Melayu.  Hal ini merupakan cabaran  atau ancaman terhadap Bahasa Melayu di Satun.

Rujukan:


Kagutsuchi: Dewa Api Masyarakat Jepun

Kagutsuchi (atau Hi-no-Kagutsuchi) adalah dewa atau kami api dalam ajaran Shinto dan ia turut dikenali dengan nama Homusubi. Sebagai anak kepada Izanami dan Izanagi, dewa api ini bertanggungjawab melahirkan beberapa dewa lain, antaranya lapan dewa pahlawan dan lapan dewa gunung.

Dalam sebuah tamadun yang bangunan-bangunannya banyak dibina daripada kayu dan kertas, api dilihat sebagai unsur yang sangat menghancurkan dan hal ini menjadikan Kagutsuchi sebagai satu elemen penting dalam ritual Shinto, di samping ia banyak menerima persembahan korban keagamaan.

SALASILAH & ZURIAT KETURUNAN

Menurut karya kurun ke-8 Masehi yang berjudul Kojiki (‘Catatan Hal-Hal Silam’) dan Nihon Shoki (‘Hikayat Jepun’ yang turut dikenali sebagai Nihongi), Kagutsuchi-no-kami dilahirkan sebagai anak kepada Izanami, salah satu dewa pencipta Shinto. Namun semasa Kagutsuchi dilahirkan, haba apinya terlalu panas hingga ia mengakibatkan kematian Izanami. Keadaan ini membangkitkan kemarahan Izanagi yang langsung sahaja memenggal kepala Kagutsuchi dengan menggunakan pedang besarnya yang bernama Ame-no-o-habari-no-kami.

Darah yang terpecik ke batu-batuan di sekitar dan darah yang menitis dari pedang Izanagi kemudian melahirkan lapan dewa yang kesemuanya merupakan kami pemedang yang handal. Dua dewa yang paling utama di antara kelapan-lapan dewa tersebut ialah Takemikazuchi-no-kami dan Futsunushi-no-kami. Takemikazuchi dikenali sebagai dewa petir dan dewa pelindung seni bela diri, yang antara kisah masyhur seputarnya melibatkan beliau menewaskan Namazu, sang ikan keli gergasi yang hidup di bawah permukaan bumi dan sering mengakibatkan berlakunya gempa bumi hanya dengan membolak-balikkan ekornya.

Dua lagi dewa yang lahir daripada darah Kagutsuchi ialah Kuraokami-no-kami yang wataknya ada diperihalkan di dalam antologi puisi Manyoshu (disusun c. 759 M) sebagai seekor naga dan dewa hujan, serta Amatsumikaboshi si kami bintang Zuhrah yang turut dikenali dengan nama Amenokagasewo.

Selepas berlalunya peristiwa pemenggalan kepala Kagutsuchi, legenda dilanjutkan dengan kelahiran lapan dewa dari setiap anggota tubuh dewa api tersebut, bermula daripada kaki kiri hingga ke kemaluannya. Antaranya adalah dewa-dewa gunung yang mewakili pelbagai jenis gunung seperti gunung berhutan, gunung yang terdedah puncaknya, pergunungan yang jauh, gunung yang menyimpan besi, gunung yang berlurah-lembah, dan juga gunung berapi.

Legenda Kagutsuchi yang melibatkan penciptaan besi dan pedang mungkin merupakan penerangan secara mitologi tentang ketibaan teknologi besi dan barangan logam yang dibawa masuk oleh pendatang-pendatang dari tanah besar Asia pada awal Zaman Yayoi (c. 300 SM atau lebih awal sehingga 250 M), yang mungkin juga kebanyakan daripada mereka adalah pahlawan.

Dalam sebuah versi penceritaan atau mungkin jua bahagian yang ditokok tambah sebagaimana yang dicatatkan dalam karya kurun ke-10 M berjudul Engishiki, sebelum kematiannya Izanami sempat bersembunyi dan melahirkan tiga dewa lain; iaitu kami air bernama Mizuhame-no-mikoto, puteri tanah liat, si labu, dan rumpai laut. Keempat-empat mereka diperintahkan oleh Izanami untuk menjaga Kagutsuchi dan menenteramkannya pada masa-masa getir.

Dalam tradisi Jepun, peralatan memadam api yang lazim digunakan adalah air yang diisi ke dalam labu sayong, rumpai laut dan tanah liat. Bahkan sehingga ke hari ini di sebahagian wilayah Jepun, terdapat satu ritual yang diamalkan pada pertengahan musim sejuk di mana rumpai-rumpai laut diletakkan di hujung atap bagi membantu memadam api andai berlaku kebakaran.

API DALAM RITUAL-RITUAL SHINTO

Sejak sekian lama, masyarakat Jepun menyimpan rasa takut terhadap api dan kemusnahan yang diakibatkan olehnya, memandangkan bangunan-bangunan Jepun lazimnya dibina daripada dinding kayu dan kertas serta bumbungnya pula diperbuat daripada rumput yang mudah terbakar. Kurun demi kurun, banyak bangunan dan kuil penting di Jepun hangus dimamah api kebakaran dan pada Zaman Edo (1603-1858 M), ibu kota Edo (Tokyo moden) kerapkali dilanda kebakaran sehingga ia dikenali sebagai ‘bunga-bunga Edo’.

Oleh hal yang demikian, tidak hairan apabila upacara-upacara yang bertujuan untuk menenteramkan dan menghalau Kagutsuchi dijadikan sebagai unsur signifikan dalam ritual Shinto. Dalam ritual-ritual tersebut, Kagutsuchi kebiasaannya dipanggil sebagai Homusubi yang membawa maksud ‘dia yang menyalakan api kebakaran’.

Masyarakat Jepun purba malahan turut mendedikasikan sebuah upacara yang disambut dua kali setahun buat Kagutsuchi, iaitu upacara Ho-shizume-no-matsuri yang kerap diadakan oleh pihak istana memandangkan kompleks bangunan diraja lazim menjadi mangsa kebakaran.

Upacara tersebut diadakan bagi menenteramkan dewa dan memohon supaya ia menahan apinya selama enam bulan. Api Kagutsuchi yang bersifat menghancurkan dilihat kontra dengan api penyucian dalam ritual Shinto yang dikenali sebagai kiri-bi, yang secara tradisinya ia dinyalakan dengan menggeserkan dua keping kayu hinoki.

Adakalanya Kagutsuchi disamakan dengan Atago Gongen, iaitu satu lagi kami api yang dianggap sebagai avatar Jizo, seorang tokoh Buddha. Namun pada hakikatnya, Atago Gongen merupakan figura yang bersifat lebih positif dalam mitologi Jepun dan ia berperanan sebagai pemelihara api dan pelindung manusia dari dibakar oleh unsur tersebut.

TERJEMAHAN:

Mark Cartwright. (27 Jun 2017). Kagutsuchi. Ancient History Encyclopedia.
https://ancient.eu/Kagutsuchi/


Kapal Yang Menyamar Jadi Pulau Tropika

Dalam episod P3rang Dunia Kedua yang terjadi diantara pihak negara Bersekutu (Alliance) dan negara Paksi (Axis), terdapat ribuan hikayat p3rtempuran yang terjadi di pelbagai tempat di seluruh dunia.

Terdapat kisah tragedi yang menyayatkan hati, ada pula cerita yang tidak masuk akal, tetapi ia sememangnya berlaku tanpa kita ketahui. Daripada ribuan catatan p3rtempuran daripada P3rang Dunia Kedua, saya akan mengisahkan tentang sebuah catatan p3rang yang menarik perhatian dunia. Kisah sejarah tentang sebuah kapal p3rang milik Belanda (Dutch) yang menyamar menjadi sebuah pulau tropika bergerak dalam misi menyelamatkan diri mereka daripada serangan armada laut empayar Jepun.

1. HNLMS ABRAHAM CRIJNSSEN: TERCETUSNYA P3RANG DUNIA KEDUA.

HNLMS Abraham Crijnssen merupakan sebuah kapal kelas ‘Jan van
Amstel’ milik Tentera Laut Diraja Belanda, yang mana ia sebuah kapal yang
berfungsi sebagai kapal yang menyahaktifkan periuk api di laut dan memberikan
laluan yang selamat kepada kapal-kapal p3rang besar yang lain untuk belayar di
lautan. Kapal Crijnssen ini dibina pada sekitar tahun 1930. Ia digunakan
sebagai kapal yang berkhidmat kepada pihak Syarikat Hindia Timur Belanda (SHTB)
atau Verenigde Oostindische Compagnie (VOC) juga mengawal perairan Belanda di
Eropah.

Pada perancangan awal, pihak Belanda ingin membina kapal kelas Jan van Amstel sebanyak 12 buah, tetapi disebabkan pada waktu tersebut negara Jerman yang dipimpin oleh Ad0lf H!itler sudah melancarkan P3rang Dunia Kedua dan berjaya menduduki negara Belanda, maka projeknya hanya siap separuh sahaja. Daripada 12 buah kapal ini, hanya sembilan buah sahaja yang berjaya disiapkan dan salah satunya adalah kapal Crijnssen.

Kapal Crijnssen dilengkapi dengan dua laras meriam Oerlikon 20
mm sebelum ditambah dengan persenjataan anti-kapal selam oleh pihak tentera
Australia.

Baik, kita kembali kepada kisah utama dalam penulisan ini.

2. P3RTEMPURAN LAUT JAWA: KEKALAHAN PASUKAN LAUT PIHAK BERSEKUTU.

Tahun 1940.

Empayar Jepun dibawah pemerintahan Maharaja Hirohito, negara f4sis Jerman dibawah pemerintahan Ad0lf H!tler dan negara f4sis Itali dibawah pemerintahan Benito Mussolini menyepakati untuk membentuk sebuah pakatan Paksi (Ax!s) melawan pihak Bersekutu (Alliance) dalam Perjanjian Tripartite Pact pada tanggal 27 September 1940.

Tahun 1941.

Pakatan Rome-Berlin-Tokyo ini mula mengatur strategi
masing-masing untuk menentang pihak lawannya. Dan pihak musuh utama bagi Jepun
adalah negara Amerika Syarikat.

Empayar Jepun mula menggerakkan pasukan tenteranya dalam skala
yang besar seperti memusnahkan pangkalan pasukan laut Amerika Syarikat di Pearl
Harbour, menakluk Semenanjung Tanah Melayu daripada British, menguasai Selat
Sunda dan perairan kepulauan Jawa daripada Belanda. Segala kekuatan yang
berhubungkait dengan pihak Bersekutu dihancurkan dan disekat sejauh mungkin
oleh pihak Jepun.

Umum diketahui, empayar Jepun pada waktu itu terkenal dengan
kekuatan armada lautnya. Kekuatan laut ketiga paling terbesar pada waktu itu
selain British (Royal Navy) dan Amerika Syarikat (USA Navy) adalah empayar
Jepun (Imperial Japanese Navy).

Pada tanggal 27 Februari 1942, armada laut Jepun telah menghadapi armada laut Bersekutu (British, Amerika Syarikat, Australia dan Belanda) di Selat Gaspar dalam P3rtempuran Laut Jawa (Battle of the Java Sea). Dalam p3rtempuran laut ini, kekuatan armada Jepun lebih besar daripada armada pihak Bersekutu dan akhirnya pihak Bersekutu dikalahkan.

Sebanyak 5 buah kapal p3rang dari tiga jenis kelas dihancurkan dan seramai 3,600 kru terbvnuh yang dialami oleh pihak Bersekutu. Dengan kekalahan yang besar ini, maka pihak Bersekutu mengeluarkan arahan kepada semua kapal p3rang yang berlabuh dan belayar di perairan Nusantara supaya berundur dan bergabung dengan pasukan laut Australia yang berpengkalan di Australia.

3. PENYAMARAN PULAU HUTAN TROPIKA CRIJNSSEN.

Ketika berlakunya P3rtempuran Laut Jawa, kapal Crijnssen sedang berlabuh di pelabuhan SHTB di Surabaya. Apabila kapten kapal ini menerima arahan daripada pihak Bersekutu, maka beliau bersama 45 orang anak kapal bergegas untuk belayar menuju ke Australia.

Tetapi untuk keluar dari pelabuhan Surabaya menuju ke Australia pada waktu tersebut bukannya semudah yang disangkakan. Armada laut Jepun sudah menguasai hampir keseluruhan perairan Nusantara. Maka, menyelamatkan diri pada waktu tersebut amatlah sukar.

Pada permulaan pelayaran, kapal Crijnssen ditemani dengan tiga
buah kapal p3rang yang lain, tetapi ketiga-tiga buah kapal ini berjaya dilacak
dan dikejar oleh armada laut Jepun. Nasib tidak menyebelahi mereka, ketiga-tiga
buah kapal p3rang ini berjaya ditenggelamkan oleh pihak Jepun.

Kini, hanya kapal Crijnssen sahaja yang terselamat dan
terumbang-ambing belayar kesepian dan ketakutan di perairan Jawa. Musuh akan
tiba pada bila-bila masa sahaja. Dari timur, barat, selatan atau utara. Mereka
perlu berhati-hati. Silap langkah sedikit, maka tamatlah riwayat mereka.

Mereka hanyalah 45 orang manusia yang tersepit tanpa bantuan
atau harapan. Menunggu maut datang menerkam.

Tetapi anak-anak kapal Crijnssen tidak berputus asa. Mereka
mencari idea dan strategi untuk mengelak bertembung dengan armada laut Jepun
yang berkali ganda kuatnya. Mereka tahu, kekuatan kapal ini tidak mampu
menembus kekebalan kapal pasukan Jepun, apatah lagi menenggelamkannya. Mereka
mendapat sebuah idea. Idea yang sangat gila dan luar biasa.

Idea yang didasari daripada geografi Nusantara.

Mereka akan menukarkan kapal Crijnssen kepada sebuah pulau
tropika. Penyamaran yang menguntungkan pada pihak mereka. Perlu diketahui, di
sekitar perairan Malaysia dan Indonesia terdapat 18,000 buah pulau dari
pelbagai saiz. Besar dan kecil. Kapal Crijnssen merupakan sebuah kapal yang
kecil berkepanjangan 56 meter dan mudah untuk menelusuri ruang-ruang yang
sempit diantara pulau-pulau. Maka dengan kelebihan ini, ia tidaklah susah untuk
menyamar menjadi sebuah pulau diantara pulau-pulau yang lain.

Jadi, setelah idea ini dikemukakan, maka kapal Crijnssen berlabuh berdekatan sebuah pulau. Anak-anak kapal mula menebang pokok, mengambil daun-daun dan ranting pokok untuk menutup permukaan atas kapal. Segala permukaan besi yang boleh memantulkan cahaya disembunyikan. Badan kapal pula diwarnakan dengan warna kelabu, warna yang menyamai batu-batuan pantai.

Pekerjaan ini mengambil masa yang tidak lama. Setelah penyamaran ini dilengkapkan sepenuhnya, maka mereka mula belayar secara perlahan-lahan keluar dari perairan Jawa. Kalau dipandang dari jauh, kita tidak akan perasan ia sebuah kapal p3rang. Hanya sebuah daratan yang dipenuhi daun-daunan pokok.

Penyamaran sudah selesai, maka apakah strategi mereka yang lain
pula? Ya, walaupun mereka tahu kapal tersebut sudah menyamar menjadi sebuah
pulau, tetapi tidakkah pelik bagi sebuah pulau yang bergerak dengan kelajuan 28
km/jam di tengah lautan? Ia akan menimbulkan syak wasangka dari pihak Jepun dan
kemungkinan penyamaran mereka akan terbongkar juga?

Tetapi, jangan risau, kapal Crijnssen hanya akan belayar pada
malam hari secara perlahan-lahan dan berlabuh di beberapa pulau berdekatan pada
siang hari. Dengan strategi ini, maka tentera udara dan armada laut Jepun tidak
mampu menjejaki dan melihat segala pergerakan mereka.

Ya, dan strategi ini berjaya juga akhirnya.

Setelah lapan hari berhempas pulas menongkah arus lautan,
bersembunyi dibalik bayangan pulau dan terseksa mental fizikal, maka kapal
Crijnssen berlabuh dengan selamat di pengkalan laut Australia. Kesulitan yang
dihadapi oleh 45 orang anak kapal diakhiri dengan senyum tawa yang bahagia.

Weh, gila kalau tak bahagia. Bayangkan pada waktu itu, hanya
kapal itu sahaja yang merupakan kapal tanpa kekuatan persenjataan yang canggih,
dikepung kiri dan kanan oleh musuh tanpa diduga dan hanya bermodalkan daun-daun
pokok boleh keluar dengan selamat tanpa sebarang serangan.

Tambahan pula, kapal Crijnssen merupakan kapal terakhir dari
pihak Bersekutu yang berjaya keluar hidup-hidup dari perairan Jawa yang dikawal
ketat oleh armada laut Jepun. Fuh, syabas.

4. KAPAL P3RANG MENJADI SEBUAH MEMORI.

Walaubagaimanapun, kisah kapal Crijnssen tidak berakhir di sini. Ia diambil oleh Pasukan Laut Diraja Australia dan ditukarkan menjadi sebuah kapal anti-kapal selam dengan nama HMAS Abraham Crijnssen. Khidmatnya digunakan oleh pihak tentera laut Australia dari tahun 1942 sehingga tahun 1943.

Pada tahun 1943, pihak Australia mengembalikan kapal ini kepada pihak Belanda. Pihak Belanda terus menggunakannya dalam P3rang Dunia Kedua sehinggalah ia ditamatkan daripada senarai kapal laut Belanda pada tahun 1960. Dan akhirnya sekali lagi, pada tahun 1995, kapal Crijnssen dijadikan sebagai sebuah muzium Angkatan Laut Belanda dan ditempatkan di kota Den Hedler, Belanda sehingga ke hari ini.

Kini, kapal Crijnssen merupakan satu-satunya kapal yang
penyamarannya paling epik di dalam rekod sejarah dunia p3rang moden.

– TAMAT –

RUJUKAN:

1. The Ship That Disguised Itself as an Island to Evade the Japanese in WWII (W4r History Online).

2. Plants Go to W4r: A Botanical History of World W4r II oleh Judith Sumner.

3. A stranded Dutch w4rship evaded Japanese b0mbers in WWII by disguising itself as an island (Business Insider).


Apa Yang Burger King Buat Sampai Badut Mekdi Kena Pecat?

Suatu ketika dahulu, badut Ronald Mcdonald memang sangat sinonim dengan Mekdi. Pergilah mana-mana cawangan Mekdi sekalipun, pasti akan kelihatan badut Ronald di depan pintu masuk sebagai penyambut tetamu. Tapi hari ini badut Ronald sudah tidak lagi kelihatan di depan Mekdi dan tampak seseolah seperti sengaja dihilangkan.

Persoalannya kenapa semua ini terjadi?

Kehadiran filem IT pada tahun 2016 telah membuatkan Mekdi terpaksa membuang terus badut Ronald daripada seluruh cawangannya. Ini kerana filem IT yang memaparkan badut mengejar orang dengan pisau telah memberikan gambaran buruk kepada badut Ronald. Secara tidak langsung, pelanggan terutamanya kanak-kanak tidak mahu masuk Mekdi kerana bimbang akan dikejar dengan pisau oleh badut.

Ditambah pula pesaing Mekdi sekian lama iaitu Burger King nampak peluang ini yang membolehkan restoran makanan segera tersebut dikuburkan buat selama-lamanya. Apa yang Burger King buat adalah memparodikan trailer filem IT dengan mempapar badut seakan-akan badut Mekdi sebagai watak utama. Di akhir trailer filem parodi itu, Burger King memasukkan kalimat “Never Trust A Clown” yang secara jelas mahu memastikan Mekdi lingkup.

Cara ini berjaya tetapi Burger King masih lagi kurang berpuas hati kerana tidak ramai yang mahu menonton trailer filem itu dengan lama. Jadi Burger King telah paparkan gambar kanak-kanak yang menangis apabila didokong oleh badut. Bagi menambahkan lagi kesan, Burger King telah meletakkan gambar itu betul-betul di depan kaunter. Para pelanggan terutamanya kanak-kanak pasti akan ketakutan melihat gambar tersebut lantas membuat mereka semua tidak akan masuk ke Mekdi lagi.

Bukan setakat itu sahaja, ramai orang mula memakai maskot persis badut Mekdi tetapi dalam keadaan yang sangat menyeramkan ketika sambutan halloween. Setiap kali pintu diketuk untuk mendapatkan gula-gula, pasti penduduk akan terkejut beruk. Malah ada laporan yang menyatakan terdapat sekumpulan individu bertopeng badut telah menyerang sebuah keluarga. Ada juga yang mendakwa terlihat badut memegang pisau sedang mengejar pelajar ketika dalam perjalanan ke sekolah. Semua ini telah memberikan imej yang sangat buruk kepada badut Mekdi.

Bertitik tolak dari situ, Mekdi telah mengambil keputusan untuk memecat badut buat selama-lamanya. Ini kerana jika badut itu kekal, akan menyusahkan Mekdi sahaja untuk menarik lebih ramai pelanggan. Biarpun ada yang cuba mempertahankan badut dengan menyatakan bahawa itu adalah nostalgia sebahagian dari kita. Tapi Mekdi berpendapatan, alasan itu tidak cukup kuat kerana kita bercakap tentang konteks zaman sekarang. Badut itu mungkin tidak menakutkan pelanggan tetapi akan membuatkan pelanggan baru berasa terancam.

Setelah badut disingkirkan daripada pintu masuk Mekdi, sedikit demi sedikit maskot turut dihilang di semua media sosial dan laman web milik Mekdi. Secara tak langsung salah satu imej ikonik yang sekian lama menjadi daya penarik untuk pelanggan berkunjung ke Mekdi telah lesap. Mahu tak mahu, Mekdi perlukan strategi baru bagi memastikan restoran makanan segera itu terus menjadi pilihan pelanggan.

Jadi Mekdi mengadaptasi budaya barista di dalam restoran dengan kehadiran McCafe. Mekdi cuba berfungsi seperti kedai kopi bagi menarik lebih ramai pelanggan daripada kalangan anak muda. Strategi itu berjaya apabila Mekdi kembali digeruni biarpun tanpa badut. Hari ini kita dapat menikmati latte sambil menketedarah burger penyek.

Kesimpulannya, jangan takut untuk membuang sesuatu yang menjadi kekuatan andai kata sudah tidak lagi relevan. Kalau masih berdegil nanti jadi macam Nokia sebab terlalu yakin dengan symbian pada ketika semua sudah mahu beralih arah ke android.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Dharni, A. (2021, November 8). Did you know why McDonald’s got rid of Ronald the clown? here’s why! Indian Times. Dipetik daripada https://www.indiatimes.com/trending/human-interest/why-mcdonalds-got-rid-of-ronald-553630.html

Stice, J. (2020, April 24). The real reason McDonald’s got rid of Ronald McDonald. Mashed. Dipetik daripada https://www.mashed.com/202684/the-real-reason-mcdonalds-got-rid-of-ronald-mcdonald/


Ludwig Wittgenstein: Mengapa Terjadi Konflik Dalam Komunikasi?

Mungkin ramai yang tidak seberapa mengenali Ludwig Wittgenstein, namun nama ini tidak asing bagi para peminat falsafah serta ahli bahasa dan komunikasi. Wittgenstein (disebut dengan Fitkenstein) bukan sahaja seorang ahli dalam falsafah kemanusiaan, namun beliau juga terlibat dalam lapangan falsafah matematik dan falsafah komunikasi.

Wittgenstein merupakan seorang ahli falsafah kelahiran kota terkenal; Vienna, Austria.  Beliau lahir dalam keluarga yang kaya namun tiga orang saudara lelakinya telah mati dengan membunuh diri. Benarlah, harta bukan segalanya. Wittgenstein juga seorang yang bijak. Beliau merupakan seorang pelajar kejuruteraan mekanikal di Technische Hochschule, Berlin.

Setelah itu, Wittgenstein merasakan dirinya amat berminat dengan bidang aeroangkasa, oleh itu beliau menyambung pengajian dalam peringkat kedoktoran di Victory University of Manchester (kini University of Manchester) dalam projek aeronautik dan mendesain pesawat terbang beliau sendiri. Sesudah itu, Wittgenstein berminat pula dalam ilmu matematik, lalu beliau menyambung pengajian beliau di Cambridge di bawah seliaan Bertrand Russell.

Wittgenstein ada menulis sebuah buku bertajuk Tractus Logico-Philisophicus (Risalah Logika-Falsafah) pada tahun 1921. Nah disinilah di mana kita akan menelusuri pendapat Wittgenstein tentang apakah sebab-sebab yang menjadi titik permulaan dalam kewujudan konflik komunikasi.

Wittgenstein menganggap bahawa bahasa-bahasa yang dituturkan oleh manusia akan menggambarkan suasana-suasana seperti realiti dalam minda manusia bersandarkan maklumat-maklumat yang diterima melalui bahasa-bahasa yang disampaikan tersebut. Beliau mendapat idea ini apabila membaca akhbar Paris di mana mahkamah meminta kemalangan itu didemonstrasikan semula dengan menggunakan model-model seperti model kereta dan pejalan kaki.

Untuk memahaminya, saya akan berikan contoh. Jika saya berkata seorang lelaki sedang duduk di atas kerusi. Secara spontan, minda anda akan membayangkan seorang lelaki sedang duduk di atas kerusi. Namun, lelaki, kerusi, cara duduk, pemandangan dan objek-objek lain dalam suasana itu mungkin berlainan bergantung dengan pengalaman masing-masing dan daya fantasi seseorang namun adegan yang digambarkan sudah tentu sama.

Itulah yang dimaksudkan oleh Wittgenstein; kata-kata yang dituturkan oleh manusia akan menggambarkan suasana-suasana seperti realiti dalam minda manusia bersandarkan maklumat-maklumat yang diterima melalui kata-kata yang disampaikan tersebut.

Masalah komunikasi boleh terjadi disebabkan oleh perkara ini. Yang pertama, boleh jadi bahawa kata-kata yang digunakan untuk menerangkan sesuatu itu terlalu rumit sehinggakan gambar yang terhasil dalam minda kedua-dua pihak tidak sama. Itulah sebabnya mahkamah di Paris itu menggunakan kaedah pendemostrasian semula menggunakan model supaya sidang mendapat gambaran yang sama.

Seterusnya, boleh jadi juga gambar yang tercipta di minda agak kabur dan tidak jelas. Ini membawa kepada kelahiran prasangka-prasangka akibat gambar yang tidak jelas. Hal ini kerana maklumat-maklumat yang disampaikan adalah tidak mencukupi untuk melengkapkan gambar tersebut. Itulah mengapa kita harus menyampaikan sesuatu dalam bentuk yang mudah difahami namun sarat dengan maklumat yang mencukupi (maaf sekiranya rencana ini tidak sedemikian rupa).

Akhir sekali, Wittgenstein mengatakan bahawa masalah komunikasi juga terjadi apabila orang menambah sendiri elemen-elemen dalam gambar tersebut. Ini tidak jauh lari daripada sebab yang kedua tadi. Ini selalu terjadi dalam penafsiran karya-karya seni oleh masyarakat.

Masyarakat sering sahaja menafsirkan perkara-perkara yang bombastik terhadap sesuatu karya tersebut sedangkan pengkaryanya hanya berperasaan biasa-biasa sahaja sewaktu menciptakan karya tersebut. Namun, kata Sapardi : kemenjadian sesuatu karya itu adalah apabila banyak interpretasi bermacam rupa yang dilontarkan oleh masyarakat sendiri.

Jika digabungkan ketiga-tiga punca ini, disimpulkan bahawa pokok kepada masalah komunikasi ini ialah salah faham. Salah faham dalam menggambar suasana yang sepatutnya hanya dengan berbekalkan maklumat-maklumat yang disampaikan.

Oleh itu, Wittgenstein hadir dengan satu penyelesaian iaitu kepentingan penguasaan bahasa. Kita dapat melahirkan lebih banyak rasa dan membantu manusia dalam penggambaran suasana mereka dengan baik apabila teknik penyampaian, penguasaan bahasa dan penggunaan kosa kata yang luas.

Dalam teknik studi Feynman juga, satu daripada elemennya ialah dapat menyampaikan sesuatu perkara dengan budak-budak dan mereka memahaminya adalah petanda bahawa kita sudah memahami sesuatu perkara tersebut. Ini menunjukkan bahawa penggunaan bahasa merupakan aspek penting juga  “Had kepada bahasa aku, ialah had kepada dunia aku,” kata Wittgenstein.

RUJUKAN:

1) Kisah 25 Filsuf Barat, Matluthfi, 2017

2) Wikipedia

3) Channel Youtube The School of Life

Artikel disumbangkan oleh Naiem Zikri untuk The Patriots.


Pekan Yang Penduduknya Tak Berani Sebut Namanya

Colobraro kelihatan seperti sebuah perkampungan biasa Eropah di Itali. Dengan suasana desa yang menenangkan, nampak seperti satu lagi destinasi pelancongan menarik yang harus dikunjungi pelancong. Hakikatnya, Colobraro menyimpan rahsia gelap terima kasih kepada sumpahan yang dibuat pada tahun 40-an.

Legenda sumpahan ini dikatakan bermula pada tahun 40-an membabitkan datuk bandar mereka, Biagio Virgilio. Dalam satu mesyuarat bersama ahli-ahli majlis perbandaran, beliau berkata, “Semoga lampu candelier ini jatuh sekiranya aku tidak bercakap benar.” Beberapa saat selepas itu, sebuah lampu candelier yang besar jatuh menghempap kepalanya lalu mengakibatkan Virgilio m4ti di tempat kejadian.

Bagi yang kurang percaya dengan cerita ini, mereka memberitahu ia berpunca daripada kelemahan pemasangan lampu candelier sehingga mengakibatkan ia jatuh. Tetapi ramai bimbang datuk bandar Colobraro itu telah membuat sumpahan terhadap bandar mereka.

Sejak peristiwa itu, pelbagai tragedi yang tidak boleh dijelaskan sebab kejadian berlaku sehingga mengundang keresahan bukan saja penduduk Colobraro tetapi penduduk sekitarnya. Mereka sangat takut dengan hal ini sehinggakan mereka enggan menamakan bandar mereka jika ditanya orang luar dan hanya merujuknya sebagai perkampungan tanpa nama.

Anda sangka paranoia ini mengarut? Karut tak karut, ia sudah bikin kegemparan dalam kalangan penduduk sekitar. Menurut seorang penduduk yang enggan mendedahkan namanya, semasa dia makan di sebuah restoran di bandar berhampiran, orang ramai enggan duduk berdekatan dengannya. Ini berlaku selepas mereka mengetahui dia berasal dari Colobraro.

Asal-usul nama Colobraro sendiri mempunyai maksud menakutkan. Nama Colobraro dikatakan berasal dari perkataan coluber yang bermaksud ular-ular dan mengikut sesetengah penduduk tempatan, ia dikatakan punca kuasa jahat wujud. Ada pula mengatakan perkampungan tersebut pernah dihuni oleh masciare atau bomoh wanita yang mempunyai kemahiran sihir yang luar biasa.

Masciare dilayan seperti tabib di mana mereka menjadi rujukan penduduk tempatan bagi merawat penyakit seperti sakit kepala atau mengendali isu ghaib seperti membuang sumpahan. Bagi membuang sumpahan, mereka menggunakan campuran air, arang dan garam dan meletakkannya di dahi pesakit sebelum ia dibuang di tepi jalan.

Sekiranya ada individu berjalan dan terkena air buangan yang dibuang oleh masciare itu, maka mereka pula yang akan mengalami sumpahan seperti pesakit sebelumnya. Walaupun masciare sudah tidak wujud, ramai amat takut dengan kuasa mereka.

Justeru jika ada yang cuba menanya perihal mereka ini, jika bernasib baik mungkin ada segelintir saja yang sedia berkongsi cerita. Cubalah kalau berani menanyakan perkara sama pada waktu malam kepada penduduk di situ. Silap haribulan, ada yang kena kejar dengan penyapu!

Walaupun ramai bimbangkan sumpahan yang menimpa Colobraro, sumpahan tersebut hanya terkena kepada para pelawat. Di sebalik legenda ini, ramai menyifatkan peristiwa yang menimpa Virgilio sebagai mengarut dan langsung tiada kaitan dengan sumpahan yang kononnya membelenggu bandar berkenaan.

Di sebalik pertentangan dua pendapat ini, ia dimanfaatkan penduduk tempatan sebagai inisiatif menarik kehadiran pelancong. Setiap tahun terutama pada bulan Ogos, mereka meraikan sejarah Colobraro dengan penduduk berpakaian sebagai ahli sihir, masciare atau serigala jadian. Bagi pelancong yang datang, mereka diberi azimat khas untuk agar terlindung daripada sumpahan berkenaan.

RUJUKAN:

Lavender, Jane. (2020). Cursed town so evil locals won’t say its name – and terrifying way it manifests in visitors. Daily Mirror. https://www.mirror.co.uk/news/world-news/cursed-town-evil-locals-wont-22008426


Andromeda: Jiran Galaksi Paling Dekat Dengan Bima Sakti

Kalau korang peminat alam cakerawala, mesti familiar dengan nama galaksi Andromeda, kan? Bagi yang tak pernah dengar dan ingin tahu apakah galaksi itu, trivia ini untu korang!

Galaksi Andromeda adalah galaksi yang paling dekat dengan Bima Sakti, iaitu galaksi tempat Bumi berada. Jaraknya hanya 2.5 juta tahun cahaya. Ya, kalua bagi kita nampak jauh jaraknya tapi bagi ahli astonomi, antara semua entiti cakerawala di sekeliling Bima Sakti, Andromeda satu-satunya entiti cakerawala yang paling dekat! Korang sendiri boleh nampak galaksi ni pada waktu malam, tak perlu pakai teleskop.

Nama sebenar galaksi Andromeda ialah Messier 31 atau singkatannya M31. Galaksi ini ditemui oleh ahli astronomi Perancis bernama Charles Messier pada abad ke-18 Masihi. Menurut beliau, Andromeda ialah entiti ke-31 dalam senarai objek samar-samar dan melabelnya sebagai ‘objek yang perlu dielak’ ketika melakukan pencarian komet.

Selepas Messier, para ahli astronomi seterusnya menggelarkan Andromeda dengan nama ‘Great Andromeda Nebula’. Pada masa itu Andromeda begitu terang dan mereka menyangka bahawa ia terdiri dari gas-gas yang membentuk sistem suria baru. Pada tahun 1920-an, barulah mereka dapat jawapan sebenar di mana Andromeda benar-benar sebuah jiran galaksi selepas dibuktikan oleh ahli asstronomi Amerika yang terkenal, iaitu Edwin Hubble.

Andromeda dan Bima Sakti kemudian dimasukkan dalam kumpulan galaksi bernama ‘Local Group’, bersama dengan jiran galaksi ketiga iaitu Galaksi Triangulum dan 30 buah galaksi kerdil, untuk memudahkan ahli astronomi memetakan alam semesta.

Walaupun kita dah ada jiran galaksi, tapi para saintis ni risau akan satu perkara yang bakal merubah Bima Sakti selama-lamanya, iaitu perlanggaran galaksi Andromeda ke atas Bima Sakti.

Saintis telah membuat pengiraan tentang kelajuan Andromeda dan didapati jiran galaksi itu semakin menghampiri Bima Sakti. Mereka juga menganggarkan bahawa Andromeda akan melanggar Bima Sakti pada 2.5 atau 4 juta tahun akan datang. Apabila kedua-dua galaksi berlanggar, ia akan bercantum dan melahirkan galaksi baru.

Adakah pertembungan kedua-dua galaksi ini akan mencetuskan Hari Kiamat? Mereka tidak dapat memberi jawapannya lagi. Yang saintis boleh katakan bahawa sebelum perlanggaran terdapat peratusan rendah di mana Sistem Suria akan ‘terkeluar’ dari Bima Sakti dan memasuki Galaksi Andromeda.

Banyak lagi sejarah dan sains yang menarik tentang angkasa lepas dan seluruh universe! Korang kena dapatkan GENESIS I untuk menjadi celik ilmu angkasa! Buku ni dah kembali dengan cover baru. Jadi, sempena jualan PASCA PBAKL ini, jom beli di: https://bit.ly/GenesisIShopee


Qawwali: Tradisi Pemujaan di Makam Sufi

Para pengemis menyambut kedatanganku di perkarangan makam. Pemilik restoran bersahut-sahutan memanggil, memintaku untuk membeli kupon  dan memberi makan kepada para kaum fakir. Laki-laki berkopiah putih berkeliaran ke sana ke mari, mengenakan pakaian kurta longgar hingga ke lutut, berpadu dengan seluar hingga ke mata kaki. Turut kelihatan para wanita berjubah hitam pekat yang hanya menampakkan segaris pandangan mata.

Mendekati kawasan makam Hazrat Shaikh Khwaja Syed Muhammad Nizamuddin Auliya atau lebih terkenal sebagai Hazrat Nizamuddin, jalanan semakin sempit seiring dengan deretan kedai yang menampal di kedua sisi. Ramai penjual pajangan kaligrafi, buku dan kitab islamik, kurma, bunga hingga dupa.

Berbeza dengan tradisi negara kita yang menggunakan pelbagai variasi bunga ketika berziarah, mulai bunga mawar, melati dan kenanga, namun di sini hanya menjual bunga mawar yang dirangkai menyerupai kalung atau diletakkan di atas piring yang terbuat daripada daun.

Tak hanya bunga. Para penziarah turut membawa dupa dan chaddar; kain berwarna yang dibingkai dengan renda kuning keemasan. Deretan chaddar ini tergantung di kedai-kedai. Di tengahnya bertulis lafaz dalam tulisan Urdu, mirip dengan tulisan jawi. Tak kurang juga yang bertuliskan lafaz Basmallah dan Syahadah. Sungguh kain ini mengingatkan aku dengan kain penutup keranda yang membawa jenazah di negara kita.

Di sini, denyut jantung kebudayaan dan tradisi sufisme bervibrasi kuat.  Seorang lelaki yang mengalunkan syair dan puisi, diselingi alunan muzik harmonika dan tabla. Mereka duduk bersenandung berkiblatkan makam seorang wali Allah.  Tradisi muzik pemujaan kepada Sang Khaliq dan salam hormat kepada para sufi ini dinamakan qawwalli. Ia sangat popular di negara-negara Asia selatan, seperti India, Bangladesh dan Pakistan. Para pemuzik duduk bersila di atas lantai, berjajar dalam dua baris. Di baris depan, di hadapan mikrofon, ada penyanyi utama dan pemain harmonium – alat muzik seakan organ kecil yang bunyinya dihasilkan oleh paip udara yang mengembang dan mengempis seperti akordion. Di barisan belakang, juga duduk bersila, adalah penyanyi pengiring yang bertepuk tangan. Tepuk tangan, bersama tetabuhan gendang, adalah bahagian penting dalam sajian muzik qawwali.

Menurut buku Among the Believers tulisan peraih anugerah nobel sastera V.S. Naipaul yang pernah aku baca, Islam di Asia selatan adalah campuran kebudayaan yang pra-Islam, termasuk India tentunya. Di sini hidup spiritual sufisme berdaya mistik, yang merupakan detak jantung Islam di India, Pakistan, Bangladesh, hingga ke negara-negara Asia tengah. Islam yang mula-mula hidup subur di belahan tanah besar ini adalah sufisme, dan hingga sekarang masih nampak wujudnya.

Di antara kebiasaan yang tidak Islamik yang bercampur dengan kehidupan Islam adalah tradisi berkunjung, berziarah, dan berdoa di makam-makam orang suci. Makam para sufi atau wali ini disebut dargah, tempat bersemayamnya Hazrat Syed Muhammad Nizamuddin Auliya, seorang pengikut muslim sunni merangkap guru sufi yang masyhur di sekitar abad ke 14, adalah salah satu ikon kota Delhi yang dikunjungi ramai orang terutama pada hari Khamis dan ‘Urs’ (peringatan hari kematian) sang hazrat.

Aku tidak melihat bagaimana ramainya peringatan Urs di sini, tetapi aku terhanyut dalam alunan muzik mistik ini. Qawwali adalah alunan muzik Islamik yang berakar dari kebudayaan India dan Pakistan. Tradisi yang bermula sejak 7 abad silam ini diadakan di hadapan dargah. Abdul Mannan, seorang pemuda yang aku temui di sini menerangkan bahawa tradisi qawwali ini sebenarnya berasal dari Parsi (Iran dan Afghanistan ketika ini) sejak 800 tahun yang lalu.Ketika Islam masuk ke tanah Hindustan, tradisi ini semakin merambah di Asia selatan. Kemudian seorang Sufi di Delhi bernama Amir Khusro Dehlavi menggabungkan tradisi muzik Parsi dan India lalu terciptalah tradisi qawwali yang kita kenal hingga saat ini. Nama rasmi bagi tradisi ini adalah Mehfil-e-sama.

Kebanyakan lagu qawwali menggunakan bahasa Urdu, bahasa kebangsaan negara Pakistan yang turut digunakan oleh sebahagian besar penduduk Muslim India. Urdu adalah gabungan antara bahasa Hindi dan Parsi. Lagu qawwali pula berupa bait bait puisi yang secara implisit memiliki makna spiritual, meskipun adakala liriknya terdengar seperti lirik lagu sekular. Namun tema utamanya adalah tentang cinta, pengabdian dan kerinduan seorang hamba kepada Rabb nya. Liriknya diawali dengan pujian kepada Allah dan kemudian disusul dengan selawat kepada Nabi Muhammad dan dilanjutkan dengan lagu bertemakan cinta yang biasa dikenal dengan ghazal.

Di makam, aku melihat para penziarah membakar dupa dan memasuki kawasan batu nisan. Nisannya dikelilingi tembok dan kayu menerawang. Penziarah kemudiannya menutupkan chaddar di atas batu nisan dan menebarkan bunga. Berdoa dan dilanjutkan lagi dengan berjalan perlahan mengelilingi makam. Di India, wanita tidak diperbolehkan mendatangi perkuburan umum, tapi dibolehkan mendatangi makam seorang wali atau sufi. Itupun digarisbataskan dengan hanya di luar tembok yang memagari batu nisan tersebut. Di sini kaum hawa membaca kitab Al Quran dengan penuh khusyuk. Duduk bersimpuh sambil badan mereka melambai maju dan mundur. “Membaca Al Quran seperti ini adalah kebiasaan bagi orang India,” terang Abdul Mannan.

Di tembok pula melilit ratusan bahkan ribuan benang merah yang seakan benang wool. Sebuah tanda ikatan antara penziarah dan wali Allah. Penziarah yang datang ke sini tidak hanya daripada kaum muslim, tetapi juga penganut Hindu dan agama lain. Mereka percaya bahawa kedatangan ke makam wali dapat mendatangkan berkah dan menyembuhkan penyakit, dan segala permohonan akan dikabulkan.

”Bhar do jholi meri ya Muhammad.. Laut kar main na jaonga khali..” Nyanyian qawwali baru bermula ketika para pengunjung lelaki dan perempuan kian membanjiri tempat ini. Semakin ramai pengunjung yang berdesak-desak duduk bersila menghadap barisan penyanyi. Tak sangka, lagu kegemaranku dalam filem Bhajrangi Bhaijaan turut dinyanyikan di sini. Di tengah-tengah keramaian, seorang lelaki berjalan perlahan dengan membawa kipas berukuran jumbo yang terbuat daripada (mirip) bulu binatang, mengibaskan kipas ke arah penziarah dan mengharapkan sedekah. Kibasan ini dianggap mendatangkan berkah. Dia turut menyemburkan wangian ke arah penonton. Aroma semerbak bunga mawar membawa kesegaran mengiringi lantunan muzik tradisional.

Aku menangkap beberapa lirik bahasa Urdu seperti “datanglah kekasih hatiku, datanglah…” atau “Tuhanku yang tercinta, di manakah engkau?”, atau “Allah hi Allah bol, hanya ucapkan nama Allah!” Dalam tradisi sufi, Tuhan digambarkan sebagai sang kekasih hati. Syair qawwali, isinya membangkitkan kecintaan pada Tuhan, kadangnya melantun panjang memerlukan kekuatan pita suara yang luar biasa, dan kadangnya rancak, cepat, dinamik dengan iringan tepukan tangan yang serentak.

Ekstasi spiritual, demikian ia disebut. Muzik ini mempunyai daya hipnotis yang luar biasa. Lagu-lagu qawwali berisikan pemujaan berpadu dengan kata-kata yang merasuk sukma. Tak jarang para pendengarnya boleh terkhayal dan terasuk kebahagiaan yang tiada tara mendengar keagungan dan kebesaran asma Allah. Tanpa sedar, para pendengar boleh menggeleng-gelengkan kepala tanpa henti ketika semakin larut dalam kedahsyatannya. Ada lelaki tua berjanggut yang serta merta berdiri, berputar-putar di depan penyanyi, semakin lama semakin cepat, terlarut dalam kebahagiaan spiritual yang tiada duanya. Pengunjung yang lain, masing-masing membawa not kertas rupee, menghujani para pemuzik dengan tompokan wang tanpa henti.

Tak perlu faham dengan maksud dan kata-kata di dalam lagu qawwali. Alunan nadanya sudah jelas menggemakan kekuatan spiritual yang tak terhingga. Tengah malamnya, di kuburan seorang suci di kota Delhi, aku menyaksikan kekuatan musik sufi yang lebih dahsyat lagi. Artikel dikirimkan oleh Sharifuddin Lennon untuk The Patriots.


Sains Disebalik Rejim Latihan One-Punch Man

Pada 2018 tular satu
dalam bidang kecergasan tentang keberkesanan latihan yang diambil terus dari sumber
webmanga/anime dari Jepun yang bertajuk ワンパンマン:
Wanpanman. Seorang rakyat Singapura, Sean Seah-36 tahun telah mencuba latihan
ini selama 30 hari dan ternyata, ada hasil yang diperoleh.

One-Punch Man/Saitama merupakan seorang adiwira yang telah bosan dengan hampir kesemua musuh yang cuba memusnahkan bandar-bandar di negaranya. Dia mendapat gelaran tersebut kerana Saitama hanya menggunakan satu tumbukan untuk menewaskan musuh dan lama kelamaan berasa bosan kerana tidak wujud lagi cabaran.Apabila disoal oleh anak muridnya tentang rahsia/latihan yang digunakan untuk mencapai tahap tersebut, dia mendedahkannya iaitu dengan melakukan 100 tekan tubi, 100 bangkit tubi, 100 squats, dan larian 10km setiap hari selama 3 tahun. Berbalik kepada Sean Seah, beliau memulakan latihan pada Tahap 5 iaitu separuh ulangan dari setiap yang dilakukan oleh Saitama. Jika kita lihat dari sudut kecergasan, tekan tubi menyasarkan otot-otot seperti dada(pectoral), triseps, bahu (deltoids), dan abdomen. Pergerakan meluruskan lengan sebanyak 100 kali setiap hari dengan berat badan sebagai beban merupakan penyumbang utama kepada kekuatan tumbukan Saitama.Bangkit tubi pula menyasarkan otot teras sepeti rectus abdominis dan obliques(luar dan dalam). Kekuatan otot teras turut memainkan peranan penting kepada kekuatan tumbukan kerana tenaga yang dijana melalui rotation pinggang dipindahkan dengan pantas ke lengan membantu meningkatkan kekuatan tumbukan.Squats yang menyasarkan bahagian bawah badan membina otot-otot di bahagian paha (quadriceps dan hamstring), dan otot punggung. Bagaimana otot kaki menyumbang kepada kekuatan tumbukan? Kajian yang dilakukan oleh saintis dari Norway menunjukkan jika latihan kaki dilakukan dahulu sebelum memulakan latihan lengan, kesan yang amat berbeza diperoleh berbanding jika hanya melatih bahagian lengan sahaja. Hal ini kerana, latihan kaki menyasarkan major muscles yang meningkatkan pengeluaran hormone testosterone. (Sinnacia, 2018)

Latihan terakhir Saitama iaitu larian 10km termasuk dalam kataegori latihan daya tahan kardiovaskular. Larian ini turut meningkatkan kecekapan sistem peredaran darah dengan menguatkan otot jantung. Peredaran darah yang baik membantu Saitama untuk pulih lebih cepat daripada kecederaan yang dialami akibat pertarungan atau latihan lasak. Nutrien dan zat makanan dapat diangkut dengan cepat ke seluruh bahagian badan yang memerlukan.PENAMBAHBAIKAN LATIHANDisebabkan otot dalam badan manusia terdiri secara berpasangan dan berfungsi secara push and pull, adalah lebih baik jika melatih kesemua bahagian otot secara seimbang. 100 tekan tubi yang bersifat push akan mewujudkan ketakseimbangan otot jika senaman bersifat pull tidak dilakukan. Masalah yang mungkin dihadapi ialah postur badan yang tidak normal akibat kekuatan otot dada dan triceps tidak diimbangi oleh otot belakang dan biceps yang lemah. Maka anda boleh tambahkan latihan seperti pull-up untuk menyeimbangkan senaman tekan tubi. (Tim Barclay, 2018)100 bangkit tubi juga mewujudkan otot rectus abdominis yang lebih kuat berbanding erectae spinae yang berfungsi meluruskan tulang belakang manusia. Jika latihan kepada otot erectae spinea tidak dilakukan, kecederaan otot tersebut boleh berlaku. Cadangan senaman bagi masalah ini adalah dorsal raise. Latihan squats pula boleh dikatakan agak seimbang kerana ia melatih otot bersifat pull and push di bahagian kaki. Namun anda juga boleh melakukan leg curl bagi menguatkan otot biceps femoris. Dalam aspek larian 10km sehari, jika anda ingin membina kekuatan disyorkan untuk mengehadkan kepada seminggu sekali. Hal ini kerana terlalu banyak latihan kardio memerlukan banyak tenaga yang akan merencatkan pembinaan otot yang diidamkan.  RUJUKAN:  1. Sinnacia, A. (2018, March 21). Health Line. Retrieved from Main Function of Muscular System:https://www.healthline.com/ health/functions-of-the-muscular-system  2. Tim Barclay, P. (2018, June 15). Inner Body. Retrieved from Muscular System:https://www.innerbody/ com/image/musfov.html  3. One-Punch Man Series.


Persekutuan Yang Lebih Lama Daripada Amerika Syarikat

“Bersekutu Bertambah Mutu” – motto yang kita nampak sejak dari kecil, tapi mungkin tak ramai yang hafal atau nak ambil tau.

Kalau tanya secara rawak, mungkin tak ramai yang boleh bagitau apa yang dimaksudkan dengan “Persekutuan” dekat nama Persekutuan Malaysia dan Persekutuan Tanah Melayu.

Persekutuan (“federation”) ialah satu jenis negara yang diwujudkan menerusi gabungan beberapa entiti yang cukup sifat negara (samada secara “de jure” atau “de facto”). Contoh Persekutuan selain Malaysia ialah USA. Nama penuh USA, “United States of America” itu sendiri bermaksud “Negara-Negara Amerika yang bergabung”.

Dalam Bahasa Inggeris tak ada beza “negara” dan “negeri”. USA pada asalnya terdiri daripada 13 “state” yang merdeka daripada British pada tahun 1776: ada “Commonwealth of Massachusetts”, “Commonwealth of Virginia”, “State of New York” dan “state” lain yang masuk lambat seperti “California Republic” dan “Republic of Texas”. Semua merupakan entiti berdaulat yang mempunyai kerajaan sendiri, perlembagaan sendiri, presiden sendiri.

Cuma pada tahun 1789, mereka bergabung jadi sebuah persekutuan. Dengan menjadi persekutuan, negara-negara ini perlu melepaskan aspek kedaulatan yang tertentu seperti hak untuk menjalin hubungan dengan negara asing. Hanya kerajaan pusat berhak demikian. Tapi pada masa yang sama mereka mengekalkan kedaulatan dalam hal-hal tertentu seperti kuasa untuk memungut cukai. Jadi persekutuan mewujudkan pembahagian bidang kuasa dan juga dua identiti rakyat: you can be a “New Yorker” pada masa yang sama jadi “American”.

Ini amat berbeza dengan negara kesatuan (“union” atau “unitary state”). Di bawah negara kesatuan semua wilayah tertakluk pada kuasa kerajaan pusat. Tak wujud negeri, yang ada hanya daerah atau provinsi. Contoh negara kesatuan: Indonesia, Singapura, Filipina, Thailand, China, Jepun, Korea … boleh dikatakan negara kesatuan lebih banyak dari negara persekutuan.

Tapi jangan salah faham, jangan ingat kita mengamalkan persekutuan kerana pengaruh USA pulak. Sebelum ni orang dah salah faham bendera kita tiru USA, tak hairan ada orang ingat sistem kerajaan kita pun tiru USA (dengan segala bagai teori CIA Freemason diorang).

Sebenarnya kita tak perlu tiru sesiapa. Tradisi persekutuan dah wujud dalam sejarah Peradaban Melayu. Kita ada persekutuan tertua di dunia (yang masih wujud) iaitu persekutuan Negeri Sembilan yang wujud pada tahun 1773. 16 tahun sebelum USA. Tepuk sikit.

Asalnya Negeri Sembilan memang betul-betul ada 9 negeri atau “luak”: Sungai Ujong, Jelebu, Johol, Rembau, Jelai, Kelang, Naning, Segamat dan Ulu Pahang. Sistem 9 negeri agak unik kalau berbanding dengan negeri-negeri lain yang wujud pada masa itu misalnya Johor. Instead of menyatupadukan semua luak jadi sebuah “union” dan melantik seorang jadi raja, mereka memilih sistem persekutuan dengan menjemput Raja Melewar dari Kerajaan Pagaruyung di Tanah Minangkabau untuk jadi pemimpin mereka.

Gelaran pemerintah Negeri Sembilan, “Yamtuan” bermaksud “Yang Di-Pertuan”, yang dijemput untuk jadi tuan. Yang lagi unik, Negeri Sembilan tak macam negeri lain mengamalkan sistem warisan “primogeniture” (putera sulung sebagai pewaris takhta). Ketua-ketua luak atau “Undang” akan melantik dan menabalkan Yamtuan dari kalangan diraja melalui Majlis Undang. Ada unsur demokrasi di situ kerana suku dan luak yang berbeza akan mengambil bahagian dalam proses pemilihan ketua negara.

Model persekutuan ini kemudian diaplikasikan oleh Frank Swettenham ke atas 4 negeri Melayu yang menerima naungan British. Perak, Selangor, Pahang dan Negeri Sembilan digabungkan jadi Negeri-Negeri Melayu Bersekutu pada tahun 1896. British cuba mengubah persekutuan kepada sistem kesatuan menerusi Malayan Union pada tahun 1946, tapi terpaksa tukar balik kepada Persekutuan Tanah Melayu pada 1948 akibat tentangan hebat orang Melayu dan juga orang British seperti Swettenham yang lebih faham tentang tamadun Melayu.

Dalam Persekutuan Tanah Melayu kita boleh nampak unsur-unsur yang ada pada Persekutuan Negeri Sembilan: Majlis Raja-Raja memainkan fungsi Majlis Undang untuk memilih pemerintah yang bergelaran “Yang Di-Pertuan Agong”, dengan kata lain, Yamtuan Agong. Dan YDPA pertama Persekutuan Tanah Melayu yang pertama ialah Tuanku Abdul Rahman dari Negeri Sembilan. Ini bukan kebetulan.

Kalau nak sambung cerita pasal “Luak Berundang” dan “Luak Tanah Mengandung” kang korang bertambah mind blown pulak. So point den ialah, sebenarnya negara kita adalah kesinambungan daripada tamadun yang dinamakan tamadun Melayu. Walaupun Persekutuan Tanah Melayu dah digantikan oleh Persekutuan Malaysia, ia masih mewarisi institusi, sistem dan simbolismenya.

Tanah Melayu tidak terlenyap dengan Persekutuan Malaysia. Persekutuan Malaysia bukan Tanah Melayu + Sabah + Sarawak. Sifirnya adalah Persekutuan Malaysia = Pahang + Perak + Terengganu + Perlis + Selangor + Negeri Sembilan + Johor + Kelantan + Kedah + Pulau Pinang + Melaka + Sabah + Sarawak. Malaysia ialah sebuah persekutuan yang terdiri daripada 13 negeri yang sama rata dari segi kedudukan.

Seperti dalam Perkara 1, Perjanjian Malaysia 1963:

“The Colonies of North Borneo and Sarawak and the State of Singapore shall be federated with the existing States of the Federation of Malaya as the States of Sabah, Sarawak and Singapore…”. Perhatikan penggunaan “states” bukan “state” apabila merujuk kepada Persekutuan Tanah Melayu.

Hak Sabah kena jaga. Hak Sarawak kena jaga. Begitu juga dengan hak Pahang, hak Kedah, hak Perak dan sebagainya. Hak-hak Negeri-Negeri Melayu, Raja-Raja Melayu dah orang-orang Melayu juga perlu dijaga. Dan 9 dari 13 negeri ialah negeri Melayu Beraja. Semua telah termaktub dalam Perlembagaan.

Ini tak sama dengan negara kesatuan di mana wilayah di bawah kerajaan pusat tiada jaminan hak. Macam Catalonia di Sepanyol dan Scotland di UK, mereka perlu fight untuk dapat hak autonomi akibat rasa ditindas. Tapi kelebihan persekutuan ialah ia memperuntukkan hak-hak istimewa kepada semua negeri yang menganggotai persekutuan.

Itulah semangat persekutuan. Dan kewujudan persekutuan dalam tamadun Melayu membuktikan sifat inklusif dan keterbukaan tamadun Melayu itu sendiri.

Kalau ada individu yang telah merosakkan dan menzalimi kontrak sosial antara negeri, jangan kita terus membenci sistem atas kesalahan individu. Jangan marahkan nyamuk kelambu dibakar.

Bersekutu bertambah mutu. Persekutuan ialah rahmat kepada penduduk Malaysia yang mengandungi hikmah tersendiri, dan kita harus terus menerus pertahankannya.

Sumber gambar: www.orangnogori.com


Cubaan Korea Utara Sabotaj Sukan Olimpik Seoul 1988

Pada 29 November 1987, dua ejen Korea Utara iaitu Kim Hyon-hui dan Kim Seung-il menaiki sebuah pesawat Korea Selatan di Baghdad, Iraq. Kedua-duanya menggunakan pasport palsu Jepun di bawah nama Mayumi Hachiya (Hyon-hui) dan Shinichi Hachiya (Seung-il). Apabila mereka diperiksa pihak berkuasa, mereka membawa sebuah radio berkuasa bateri dan memainkan ia sebagai bukti radio tersebut tidak berbahaya. Hakikatnya, radio tersebut sebenarnya sebuah bom berkuasa bateri yang dibekalkan oleh sekumpulan ejen Korea Utara di Belgrade, Serbia sebelum kedua-dua ejen itu berangkat ke Baghdad.

Selepas memasang bom tersebut dalam sebuah bakul sampah, Hyon-hui dan Seung-il turun semasa penerbangan singgah di Abu Dhabi, Emiriah Arab Bersatu (UAE). Apabila Penerbangan 858 Korean Air kembali terbang ke udara, bom tersebut meletup dan membunuh 115 orang penumpang dan krew, kebanyakannya dari Korea Selatan. Kedua-dua ejen cuba melarikan diri tetapi mereka berjaya ditahan di Bahrain. Untuk mengelak ditangkap, Hyon-hui dan Seung-il mengambil racun sianida dalam rokok untuk membunuh diri tetapi hanya Seung-il saja yang mati sementara Hyon-hui ditahan dan diekstradisi ke Korea Selatan. Insiden ini berlaku tatkala Korea Selatan sedang bersiap-sedia menganjurkan temasya Sukan Olimpik yang bakal bermula dalam tempoh 10 bulan.

Menurut Sergey Radchenko, seorang profesor berkenaan hubungan antarabangsa dari Universiti Cardiff dan felo global untuk Pusat Woodrow Wilson untuk Cendekiawan Antarabangsa, walaupun insiden serangan Penerbangan 858 berlaku setahun sebelumnya, ia sebenarnya satu usaha untuk mensabotaj temasya tersebut. Tujuan serangan ialah untuk mencetuskan suasana ketakutan hingga memaksa Jawatankuasa Olimpik Antarabangsa (IOC) memindahkan temasya ke lokasi yang lebih selamat atau tidak menggalakkan banyak negara termasuk negara sekutu Korea Selatan dari tidak menyertai Sukan Olimpik 1988.

Dan sebelum insiden Penerbangan 858, Agensi Perisikan Pusat (CIA) sudah menyatakan kebimbangan mereka berkenaan ancaman Korea Utara terhadap temasya tersebut.  Dan selepas insiden Penerbangan 858, CIA menyatakan walaupun Seoul sudah mengambil langkah berjaga-jaga untuk mengekang ancaman keganasan dan penyusupan perisik asing, pengangkutan udara mereka masih terdedah kepada sabotaj atau jadi peluang penyusupan oleh pengganas.

Dan 30 tahun selepas itu di mana Korea Selatan diberi peluang menganjurkan Sukan Olimpik Musim Sejuk di Pyeongchang, tahap keselamatan diletakkan di tahap berjaga-jaga. Bilangan anggota keselamatan yang dikerah sama dengan bilangan anggota keselamatan yang dikerah Brazil semasa penganjuran Sukan Olimpik 2016 di Rio de Janeiro. Selain itu, Seoul turut melancarkan dron untuk memintas dan menangkap mana-mana dron tak dikenali sekiranya mereka dikesan berada di situ.

Sebenarnya cubaan Pyongyang untuk menggugat Olimpik 1988 sudah bermula sejak pertengahan tahun 1980-an lagi selepas IOC memilih Seoul sebagai tuan rumah Sukan Olimpik tahun berkenaan. Tanpa diduga, pihak Korea Utara mengusulkan cadangan kepada Korea Selatan dan IOC untuk menjadi tuan rumah bersama Olimpik 1988 dan menganjurkan separuh daripada acara-acara Olimpik di negara mereka. Bagi presiden IOC ketika itu, Juan Antonio Samaranch, ianya satu permintaan pelik kerana pertama, tiada negara yang menjadi tuan rumah bersama untuk Sukan Olimpik.

Dan kedua, ia berlawanan sama sekali dengan pendirian Korea Utara yang mengawal kemasukan pelawat lebih-lebih lagi melibatkan acara Sukan Olimpik. Bagi Radchenko, Pyongyang sedar mereka tidak berkemampuan menjadi tuan rumah bersama dengan Seoul untuk temasya tersebut. Sebaliknya, ia mahu menunjukkan pada sekutunya iaitu China dan Kesatuan Soviet bahawa mereka boleh bertimbang rasa.

Bagi Seoul sendiri, mereka merasa bimbang sekiranya Beijing dan Moscow akan memboikot dan tidak menyertai temasya Olimpik 1988. Sebagai pertukaran, mereka bersedia membenarkan Korea Utara menganjurkan beberapa sukan Olimpik. Harapan mereka, andai Pyongyang bertindak bodoh, pasti Beijing dan Moscow akan menegur dan mengawal tingkah laku negara tersebut.

Dalam cadangan tersebut, Seoul mencadangkan Pyongyang menjadi tuan rumah untuk acara seperti bola sepak, ping pong dan memanah. Namun, cadangan tersebut ditolak Korea Utara kerana mereka mahu menjadi tuan rumah bagi acara penuh bukannya sebahagian daripada lokasi pertandingan dalam satu acara, contohnya acara bola sepak.

Menjelang musim luruh 1987, amat jelas tiada sebarang perjanjian berkenaan temasya tersebut dimeterai antara kedua-dua negara. Dan Korea Utara juga makin kecewa kerana gagal menyakinkan China dan Kesatuan Soviet untuk memboikot temasya tersebut. Pada awal tahun 1988, kedua-duanya menyatakan komitmen menyertai temasya tersebut. Bagi Korea Selatan sendiri, penyertaan banyak negara termasuk dua negara sekutu Pyongyang itu merupakan satu kemenangan diplomatik pada mereka.

Ini kerana setahun sebelumnya, negara tersebut baru saja keluar dari pemerintahan diktator tentera dan kembali mengamalkan demokrasi. Temasya Olimpik 1988 merupakan peluang terbaik untuk memperkenalkan Seoul di pentas dunia. Craig Greenham, seorang sejarawan Olimpik dan profesor kinesiologi dari Universiti Windsor, Ontario, Kanada menyifatkan temasya tersebut satu acara terbesar bagi Korea Selatan dari pelbagai sudut termasuk dari segi profil.

Selepas tahun 1988, Seoul menjadi sebutan di seluruh dunia dan menjadi kebanggaan negara. Satu detik bermakna ialah kisah salah seorang pembawa obor Olimpik bernama Sohn Kee-chung. Pada temasya Sukan Olimpik 1936 di Berlin, Jerman, Kee-chung merupakan pemenang pingat emas pertama dari Korea dalam acara maraton lelaki. Namun pada ketika itu, seluruh Semenanjung Korea diletakkan di bawah penguasaan Jepun memaksa Kee-chung dan rakan sepasukan dari Korea bertanding di bawah panji Jepun dan dipaksa menggunakan nama Jepun.

Dalam kes Kee-chung, beliau dipaksa menggunakan nama Son Kitei. Semasa di Berlin, beliau menegaskan dirinya warga Korea dan menandatangani namanya dalam Bahasa Korea. Dan semasa upacara penyampaian pingat, Kee-chung menutup bendera Matahari Terbit itu sebagai tanda enggan menerima Jepun. Gambar beliau diabadikan dalam tajuk utama akhbar harian Korea, Dong-A Ilbo pada 25 Ogos 1936 di mana bendera tersebut dipadamkan. Sebagai tindak balas, Jepun menutup akhbar tersebut selama sembilan bulan, menahan dan menyeksa lapan wartawan akhbar tersebut.

Selepas Perang Dunia Kedua, Kee-chung menjadi ketua jurulatih pasukan maraton Korea Selatan dan membantu pasukan tersebut menyapu bersih pingat untuk acara tersebut semasa temasya Sukan Olimpik 1950 di Boston, Amerika Syarikat. Di Seoul, beliau diiktiraf sebagai wira negara tetapi bagi seluruh dunia, ia akan mengambil masa 50 tahun sebelum Kee-chung mendapat pengiktirafan sewajarnya. Semasa Seoul melobi hak tuan rumah Sukan Olimpik 1988, Kee-chung merupakan antara anggota Jawatankuasa Penganjuran Olimpik Seoul dan dari situ, sejarah kembali ditulis.

Dua tahun sebelum temasya di Seoul, beliau dijemput ke satu upacara di Culver City, California di mana nama dan kerakyatannya diubah pada satu monumen yang didedikasikan kepada pemenang-pemenang Olimpik bagi acara maraton. Dan kemuncak kepada pengiktirafan ini ialah beliau berlari sebagai pembawa obor untuk temasya Olimpik 1988. Pada ketika itu, semasa berlari masuk ke stadium, 80,000 penonton berdiri sambil bertepuk sorak. Bagi David Wallenchinsky, penulis buku The Complete Book of the Olympics, detik tersebut amat mengharukan dan ramai menitiskan air mata.

Selepas temasya berakhir, negara-negara blok sosialis mula meminggirkan Korea Utara dan memberi pengiktirafan diplomatik pada Korea Selatan. Bagi Seoul, ia satu kemenangan moral tetapi bagi Pyongyang pula, ia sebenarnya pencetus kepada apa yang berlaku pada hari ini. Menurut Radchenko, Olimpik 1988 seharusnya peluang terbaik untuk kembali berdamai bagi kedua-dua negara. Namun, keghairahan Korea Selatan dalam menganjurkan temasya tersebut dan memalukan Pyongyang mengakibatkan mereka kini berhadapan dengan sebuah negara yang terpinggir dan terhina. Dan dari sinilah, mereka mula membangunkan program nuklear sendiri sebagai cara mendapatkan pengaruh di peringkat antarabangsa.

Walaupun Sukan Olimpik Musim Sejuk 2018 di Pyeongchang menjanjikan lebih banyak kerjasama antara kedua-dua belah negara termasuk pasukan hoki ais wanita bersama, itu bukan bermakna ketegangan hubungan kedua-dua negara sudah diredakan. Greenham menyifatkan individu yang melihat ini petanda hubungan Korea Utara-Korea Selatan semakin pulih sebagai berilusi. Dan ini dipersetujui oleh Hyon-hui semasa ditemubual stesen televisyen Amerika Syarikat, NBC. Dalam temubual sempena Olimpik Musim Sejuk 2018, Hyon-hui melihat pasukan hoki ais wanita bersama itu hanyalah satu taktik publisiti murahan oleh Kim Jong-un untuk keluar dari sekatan antarabangsa dengan memanipulasi cubaan Korea Selatan untuk kembali berdamai dengan Pyongyang.

SUMBER


Hannibal: Jeneral Carthage Yang Membelasah Rom

Apabila bercakap tentang Empayar Rom, mesti semua bayangkan sebuah adikuasa agung oleh kerana keluasan wilayahnya. Memang benar, Rom adalah sebuah kuasa serba mampu.

Empayar ini lahir daripada rahim sebuah kedaulatan yang menjadi proto-republik hari ini. Republik Rom dahulu diasaskan selepas penggulingan Lucius Tarquinius Superbus (535-509 S.M.).

Berabad-abad republik ini memegang kuasa di wilayah berkenaan. Kuasa ini akhirnya bertembung dengan sebuah negara bernama Carthage yang terletak di bumi Tunisia.

Sekitar 400+ S.M., Carthage menjadi sebuah empayar yang berkuasa di dunia purba. Urusan politiknya mempengaruhi aliran komersial dalam industri maritim Mediterranean (Aubet, 2008).

Selama 23 tahun Rom berper.ang dengan Carthage, bermula 264 S.M. Rom berjaya dalam peper.angan ini dan mendapat Sicily. Dalam peper.angan ini, angkatan Carthage dipimpin Jeneral Hamilcar Barca.

Hamilcar Barca mempunyai seorang anak bernama Hannibal. Selepas kekalahan Carthage (semasa kepimpinan Hamilcar Barca), suara akar umbi dan rakyat marhaen bergema sepanjang masa.

Mereka mahu membebaskan wilayah yang diambil Rom. Hamilcar Barca menggerakkan jentera per.ang Carthage ke Semenanjung Iberia. Beliau berjaya mengambil bumi ini bagi pihak Carthage.

Banyak manfaat Carthage dapat daripada Iberia, sehingga mampu bangun semula untuk berdepan dengan Rom.

Warisan Seorang Anak

Tidak lama kemudian, Hannibal mewarisi kuasa keten.teraan. Beliau tidak bergerak untuk menjatuhkan Rom terus. Kerana beliau tahu pegangan Carthage di Iberia perlu kukuh dulu.

Berbeza dengan Hamilcar Barca, pemikiran Hannibal lebih pada diplomasi.

Beliau berkahwin dengan seorang puteri Iberia bernama Imilce. Mana-mana suku Iberia yang enggan patuh pada Carthage barulah kena “lipat dan gulung”.

Dua tahun selepas berkuasa, Hannibal mula bertindak. Beliau membuka jendela per.ang dengan kota Saguntum terlebih dahulu.

Pada mata Rom, kota ini merupakan sekutu baik. Jadi tindakan Hannibal adalah satu pengisytiharan per.ang.

Namun Rom dibawah Lucius Aemilius Paullus tidak menghantar angkatan sokongan. Selama lapan bulan Saguntum dikepµng. Sesudahnya jatuh, barulah Rom bertindak dengan des.akan: “keluar atau per.ang”.

Hannibal pun beri jari tengah – dan peper.angan kedua bermula. Hannibal mempunyai angkatan seramai 102,000 anggota (90,000 darat, 12,000 berkuda dan 80 bergajah).

Beliau perlu memimpin bala ini melalui jalan darat, iaitu daripada Iberia ke Itali. Perjalanan 1,600 kilometer ini memakan masa lama, perlu berhenti di Pyrenees, Rhone dan Alps. Namun yang sampai hanyalah 20,000 anggota darat dan 6,000 anggota berkuda, kerana cab.aran geografi dan peper.angan semasa dalam perjalanan (Law, 2014).

Meskipun berkurangan, Hannibal masih berjaya menyer.ang Itali dari bahagian Utara. Pihak Rom pula sedang tercegat tunggu di Sungai Ticinus. Hannibal menewaskan Rom dalam tiga pertem.pµran berturut-turut.

Untuk menambahkan jumlah anggota, pihak Rom menger.ahkan penje.nayah ke medan. Sesiapa yang tidak mampu bayar hutang turut dibawa ke barisan hadapan. Mereka membawa 86,400 anggota ke Cannae untuk halau Hannibal. Dan di sini, mereka kehilangan 67,500 orang… majoriti terbµnµh.

Kesilapan Besar

Melihat kejayaan Hannibal, suku-suku anti-Rom pun tidak senang duduk. Mereka mahu menyertai Hannibal dalam perjµa.ngan menentang penguasa Rom yang sudah lama mendµdµki bumi mereka.

Hannibal sengaja tidak ser.ang Apulia dan Campania kerana mahu pember.ont.akan dalam kalangan sekutu rapat Rom. Percaturan Hannibal buat masa ini masih lagi tepat dengan tatacara per.ang silam. Namun Hannibal buat silap apabila beliau melengahkan masa pada musim salji.

Rom berjaya mengukuhkan semula barisan keten.teraannya. Dalam tempoh beberapa tahun selepas siri kekalahan berturut-turut, Rom berjaya menangkis ser.angan Carthage. Jumlah anggota Hannibal pun tidak begitu ramai.

Jadi Rom cuba mengalihkan perhatian Carthage dengan melancarkan ser.angan di Semenanjung Iberia terlebih dahulu. Apabila Publius Cornelius Scipio mendarat di Afrika, pihak Carthage memanggil Hannibal balik pada tahun 203 S.M.

Hannibal akhirnya berdepan dengan Scipio di Zama, hari ini Tunisia, pada 19 Oktober 202 S.M. Seramai 40,000 orang bersama Hannibal dalam pertempµran ini. Hampir semua dalam kalangan mereka sama ada ma.ti atau ditangkap Scipio.

Kemenangan Scipio mengakhiri peper.angan besar ini. Dan Hannibal pula terpaksa melarikan diri daripada kemelut politik Carthage yang tidak lagi menyukainya.

RUJUKAN:

Aubet, M.E. (2008). Political and Economic Implications of the New Phoenician Chronologies. Universidad Pompeu Fabra. Halaman 179.

Law, W.J. (2014). The Alps of Hannibal. Cambridge University Press. Halaman 110.


Kota Bawah Tanah Berusia Ribuan Tahun Ditemui Di Turki

Jika tidak dipecah ruyung, di mana boleh mendapat sagu. Tetapi bagi seorang warga Turki yang hidup di daerah Derinkuyu pada tahun 1963, frasa yang lebih sesuai diungkapkan adalah jika tidak dipecahkan dinding, di mana boleh kota bawah tanah diketemu. Ketika melakukan renovasi di ruang bawah tanah rumahnya, lelaki Turki itu mengambil penukul untuk meruntuhkan dinding.

Tidak semena-mena, beliau menemukan sebuah khazanah yang sehingga awal dekad ini, dianggap sebagai kota bawah tanah paling besar di Cappadocia, atau bahkan di negara Turki secara keseluruhan. Dua tahun sejak penemuan tersebut, Kota Bawah Tanah Derinkuyu dibuka untuk kunjungan orang awam. Namun, dikatakan bahawa hanya 10% dari luas keseluruhan kota itu sahaja dapat dilawati.

Memiliki maksud
“perigi (yang) dalam”, nama Derinkuyu sememangnya menggambarkan secara
sepintas-lalu tentang khazanah sejarah yang menjadi tajuk perbicaraan artikel
kali ini. Kota bawah tanah ini terletak di daerah Derinkuyu, berjarak kira-kira
30km dari Nevsehir, Turki. Perkara yang amat mengagumkan tentang Kota Bawah
Tanah Derinkuyu adalah kedalamannya yang luar biasa, sistem pembinaannya yang
amat teratur, serta kelengkapan perbekalan hidup yang cukup untuk menampung sehingga
20 000 orang penduduk!

Setakat ini,
keluasan kota bawah tanah tersebut mencecah 2000 kaki persegi. Namun, laman
sesawang rasmi mencatatkan bahawa luas keseluruhan sebenarnya boleh mencapai
sehingga 7000 kaki persegi (650 meter persegi). Berikutan usaha penggaliannya
yang masih berterusan dari semasa ke semasa, ukuran kedalamannya juga sentiasa
berubah dan berbeza antara satu sumber dengan sumber yang lain. Ukuran minima
menyebutkan angka 60 meter dan 8 tingkat sementara ukuran maksima menyatakan
kedalamannya sebagai 85 meter dan 18 tingkat. Ada juga sumber yang menyebutkan
bahawa kota bawah tanah ini memiliki 11 tingkat dengan kedalaman 76 meter.

Kompleks bawah
tanah ini dilengkapi dengan fasiliti dan keperluan yang cukup untuk
melangsungkan kehidupan buat tempoh masa yang cukup panjang. Antaranya seperti
bekalan sumber air, sistem pengudaraan melalui 52 buah lubang udara (setakat
yang telah ditemukan), kedai-kedai, ruang kediaman peribadi yang terpisah
antara satu sama lain, ruang awam, ruang permakaman, gudang senjata dan juga
terowong-terowong rahsia untuk berpindah secara sulit. Lebih dari itu, Kota
Bawah Tanah Derinkuyu ini juga mempunyai tempat pembuat wain, kandang ternakan,
biara, dan juga dewan makan.

Setakat ini,
sebanyak 600 buah pintu masuk ke kota bawah tanah ini ditemui di pelbagai
tempat di Derinkuyu. Memenuhi fungsi kota bawah tanah ini sebagai tempat
perlindungan semasa berlakunya serangan musuh, pintu masuknya ditutup dengan
batu besar berbentuk roda – persis sebuah gua yang ditutupi oleh runtuhan
batu-batuan dari gunung. Malah, andaikata kota perlindungan terakhir ini
berjaya ditembusi musuh, para penghuninya boleh melarikan diri dengan melalui
terowong-terowong rahsia yang menyambungkan Kota Bawah Tanah Derinkuyu dengan
kota-kota bawah tanah yang lain yang terdapat di wilayah berkenaan.

Direkodkan bahawa
di kawasan antara Kayseri dan Nevsehir sahaja, terdapat lebih 200 buah kota
bawah tanah yang mana 40 daripadanya paling kurang memiliki kedalaman tiga
tingkat. Salah satu terowong pada tingkat tiga kompleks bawah tanah Derinkuyu
dipercayai bersambung dengan Kota Bawah Tanah Kaymakli yang terletak kira-kira
5km jauh. Sehingga awal dekad ini, Kota Bawah Tanah Derinkuyu dinobatkan
sebagai kompleks bawah tanah paling besar di Turki, disusuli oleh Kota Bawah
Tanah Kaymakli sebelum pada 2012, sebuah lagi kota bawah yang dianggarkan
memiliki keluasan mencecah 5 juta kaki persegi (460 000 meter persegi)! Jika dibuat
perbandingan, keluasannya ibarat 4 atau 5 buah Pavilion di Kuala Lumpur!

Berbalik kepada Kota Bawah Tanah Derinkuyu, laman sesawang rasmi Cappadocia Turkey mencatatkan bahawa kompleks bawah tanah ini dibina oleh kaum Phyrgia pada abad ke-8 atau ke-7 Sebelum Masehi sebagaimana yang diwarwarkan oleh Jabatan Kebudayaan Turki.

Reuben Westmaas dari Curiosity pula mengandaikan bahawa kota-kota bawah tanah di wilayah Cappadocia ini dibina sebagai tempat perlindungan cemas semasa berlakunya serangan dari Parsi sekitar 540SM oleh tentera-tentera Cyrus Agung. Makanya didakwa bahawa orang-orang Parsi juga pernah menggunakan kompleks bawah tanah ini.

Ada juga sumber
yang membawa sejarah pembinaan Kota Bawah Tanah Derinkuyu ini sehingga hampir
4000 tahun yang lampau. Katanya, kota bawah tanah tersebut dibina oleh bangsa
Hittite yang mendiami Semenanjung Turki sejak kurun ke-17SM lagi. Pendapat ini
lahir kerana terdapat beberapa artifak yang memiliki elemen kebudayaan Hittite
seperti patung singa kecil ditemui di tapak berkenaan. Benar atau tidaknya
dakwaan ini, masih belum dapat dipastikan oleh sejarahwan.

Melanjutkan
perbahasan tentang sejarah pembinaannya dari zaman kaum Phyrgia, Kota Bawah
Tanah Derinkuyu diperbesarkan lagi ketika Asia Kecil menjadi wilayah naungan
Empayar Rom Byzantine. Pada masa-masa ini jugalah, penduduk wilayah Cappadocia
memeluk agama Kristian. Pengaruh tersebut lantas diserap masuk ke dalam binaan
ini dengan wujudnya biara dan ruang pembelajaran agama Kristian.

Merentas peredaran
masa, Kota Bawah Tanah Derinkuyu terus digunakan oleh pelbagai masyarakat dalam
pelbagai situasi. Dinasti Seljuk dan Daulah Uthmaniyah juga dicatatkan pernah
memanfaatkan kefungsian kompleks bawah tanah ini. Pada waktu inilah dikatakan
bahawa terowong-terowong yang menyambungkan antara satu kota bawah tanah dengan
satu kota bawah tanah yang lain dibina.

Memasuki kurun
ke-20 Masehi, kaum Yunani-Kristian di Cappadocia sekali lagi menghadapi
penindasan yang memaksa mereka melarikan diri ke ruang bawah tanah ini.
Misalnya pada tahun 1909, seramai 30 000 orang Kristian-Armenia di kota Adana
dibunuh. Pada tahun 1923 pula, kebanyakan masyarakat Yunani-Cappadocia dihantar
ke Greece dalam perjanjian pertukaran penduduk antara Greece dan Turkey dalam
rangka menyingkirkan kaum minoriti di kedua-dua buah negara tersebut.

Semenjak itu,
kompleks bawah tanah Derinkuyu tidak lagi disentuh manusia selama 40 tahun.
Walhal, pintu-pintu masuknya boleh sahaja dilihat dengan jelas dari luar. Oleh
kerana itu, memetik kata-kata Reuben Westmaas, “Bukanlah kota bawah tanah ini
hilang dari ingatan manusia. Akan tetapi, apa yang luput dari memori masyarakat
setempat adalah pengetahuan tentang keluasan dan kedalaman yang dimiliki oleh
kompleks berkenaan.” Ibarat anda mengetahui wujudnya sebuah gua, tetapi anda
tidak pernah menjangkakan suatu signifikasi di sebalik gua itu. Makanya, gua
itu pun dipandang sepi dan dibiarkan.

Justeru, sesuai
kiranya perenggan akhir artikel ini ditutup dengan peribahasa, “Kurang sisik,
tinggal lidi di buku; kurang selidik, tinggal kaji di guru.” Dengan semangat
patriotism yang diharapkan masih membara bersempena sambutan ulang tahun
kemerdekaan yang baru sahaja berlalu, semoga dari semasa ke semasa, tapak-tapak
bersejarah di negara kita terus dimartabat sehingga dapat menghiasi dada
media-media arkeologi antarabangsa.

RUJUKAN

All That
Interesting. (1 Disember 2017). 15 Astounding Photos Taken Inside the Lost
Underground City of Derinkuyu.
https://allthatsinteresting.com/derinkuyu-underground-city

Ancient Wisdom.
http://www.ancient-wisdom.com/turkeyderinkuyu.htm

Cappadocia
Turkey.net. (n.d.). Derinkuyu underground city.
http://www.cappadociaturkey.net/derinkuyu_underground_city.htm

Eric Grundhauser.
(n.d.). Derinkuyu Underground City. Atlas Obscura.
https://www.atlasobscura.com/places/derinkuyu-underground-city

Jessica Stewart.
(7 Julai 2019). Massive Ancient Underground City Once Housed 20 000 People. My
Modern Met.
https://mymodernmet.com/derinkuyu-underground-city/

Reuben Westmaas.
(9 Oktober 2018). This Ancient Underground City was Big Enough to House 20 000
People. Curiosity.
https://curiosity.com/topics/this-ancient-underground-city-was-big-enough-to-house-20000-people-curiosity/?fbclid=IwAR30w1gntac2wbQEt93lIWbJelJQuqpZo6T6u3pCxyjcBHP4kS4n2BuQmBs


Bagaimana Wanita Ini Menjadi Jeneral Terbaik Dalam Dinasti Ming?

Dalam satu artikel mengenai wanita yang sama pernah diterbitkan penulis pada tahun lepas, kandungannya banyak menumpukan kepada catatan sejarah mengenai seorang tokoh panglima pe-rang wanita era Dinasti Ming iaitu Qin Liangyu. Boleh baca di: Qin Liangyu: Panglima Wanita Dinasti Ming Yang Paling Gagah Dan Setia – The Patriots

Dan kali ini kita ringkaskan sedikit sejarah kebangkitannya dengan menyimpulkan apakah faktor yang membolehkan seorang wanita menjadi panglima pe-rang di saat kaum wanita sedang direndahkan darjatnya mengikut tradisi kuno, bagaimana Qin Liangyu mampu melawan arus?

Amat sukar untuk menemui sebarang pandangan negatif mengenai beliau, kerana ketokohannya amat dihargai oleh pemerintah Dinasti Ming, dan dia digambarkan sebagai seorang panglima yang amat setia dan menjadi contoh wanita Dinasti Ming yang berperibadi patriotik.

Pendek kata, dia mungkin satu-satunya individu yang menerima pandangan positif sebagai seorang wanita di zaman imperialis China kuno yang banyak menafikan hak wanita.

Menurut sejarah keten-teraan Dinasti Ming, Qin Liangyu mengambil bahagian dalam lima pertem-puran yang besar sepanjang hidupnya. Dari setiap pertem-puran ini ia boleh dibahagikan kepada dua kategori.

Satu kategori adalah mengha-puskan gerakan pemberon-takan para petani, sementara bagi kategori selebihnya adalah pertem-puran dalam menentang pencero-bohan kuasa asing.

Di mata Maharaja Chongzhen, sumbangan Qin Liangyu ternyata telah mengatasi keupayaan para panglima lelaki. Qin Liangyu mengatur dan melatih pasukan Baiganbing (Ten-tera Berkuda Tom-bak Putih). Sebuah angkatan ten-tera berkuda elit yang terkenal dengan pakaian seragam yang unik dan penggunaan sen-jata tom-bak kayu berwarna putih.

Selepas berakhirya Pertem-puran Sarhū, Empayar Ming segera mengerahkan pasukan ten-tera tempatan untuk membantu mempertahankan Liaoning, dan ten-tera Baiganbing juga turut serta di antara mereka.

PENCAPAIAN KETEN-TERAAN

Qin Liangyu dilahirkan pada tahun 1574 dalam sebuah keluarga ilmuwan di Sichuan, dan beliau meninggal dunia pada tahun 1648. Seluruh kehidupannya telah dididik dengan berpegang teguh kepada kesetiaan dan dia memiliki jiwa patriotisme pada usia yang seawal kanak-kanak di sekolah rendah hari ini.

Pada pandangan Qin Liangyu sendiri, kelas pemerintah ketika itu adalah mewakili keseluruhan Dinasti Ming. Dia sangat setia kepada pemerintahan Ming dan tidak akan pernah ragu-ragu untuk menurut sebarang perintah dari maharaja bagi mengha-puskan gerakan pemberon-takan para petani. Ternyatalah, Qin Liangyu memang seorang panglima ten-tera wanita yang patriotik dan setia.

Walau bagaimanapun, nalurinya tetap naluri kewanitaan, dan pada tahun 1595, Qin Liangyu mengahwini Ma Qiancheng. Pada waktu ini, Qin Liangyu tidak meminta suaminya meluangkan lebih banyak masa dengannya. Sebaliknya, dia mendorong suaminya untuk memberikan sumbangan yang lebih besar kepada Dinasti Ming.

Dengan pengaruh yang ada pada Qin Liangyu, pasangan itu telah membina angkatan ten-tera tempatan yang berani, mahir dan elit, dikenali sebagai Baiganbing atau Ten-tera Berkuda Tom-bak Putih.

Pada tahun 1599, Yang Yinglong melancarkan pemberon-takan di Banzhou (Zunyi, Guizhou hari ini). Tanpa mengambil masa yang panjang, pemberon-takan itu dihentikan oleh ten-tera Ming.

Qin Liangyu bersama-sama suaminya berjuang secara saling berdampingan dalam operasi pengepungan terhadap pemberon-takan ini. Suaminya mengepalai seramai 3,000 Baiganbing, sementara Qin Liangyu memimpin sejumlah 500 orang ten-tera.

Setelah pengepungan berakhir, pemberon-takan itu berjaya dimus-nahkan sepenuhnya. Qin Liangyu dan suaminya membina angkatan bersen-jata ini hasil dari titik peluh dan membelanjakan harta mereka sendiri, dan ia menjadi semakin terkenal.

Atas sifat keberaniannya, Qin Liangyu menerima banyak anugerah dan pujian dari pihak atasannya selepas itu. Pertem-puran melawan pemberon-tak itu menjadi pertem-puran yang memperkenalkan kegagahan Qin Liangyu kepada dunia.

Untuk menggambarkan betapa setianya Qin Liangyu terhadap Dinasti Ming, kalian bayangkan, pada tahun 1613, Ma Qiancheng telah berkon-flik dengan seorang sida-sida istana bernama Qiu Chengyun, kerana Ma menolak tawaran rasuah dari Qiu.

Ma Qiancheng kemudian dipe-rangkap dalam satu plot dan akhirnya dia ditahan di dalam pen-jara. Tidak lama kemudian, Ma Qiancheng meninggal dunia di dalam pen-jara, maka, di bawah perintah Maharaja, Qin Liangyu tanpa sempat berkabung, segera mengambil alih kedudukan suaminya walaupun sedar suaminya ma-ti kerana kerajaan yang sudah mula korup.

Setelah Qin Liangyu mewarisi kedudukan suaminya itu, dia secara tidak langsung kemudiannya memperoleh kuasa untuk menjadi pentadbir wilayah. Pasukan ten-tera Baiganbing juga telah berada di bawah perintahnya secara penuh.

PENCERO-BOHAN MANCHU

Pada tahun 1616, kekuatan suku Manchu di bawah perintah Nurhaci secara beransur-ansur meningkat sebagai ancaman paling utama bagi Dinasti Ming. Ketika itu suku Manchu masih lagi dikenali sebagai suku Jurchen, mereka adalah keturunan dari bekas pemerintah Dinasti Jin sebelum dijatuhkan Mongol.

Maharaja Dinasti Ming ketika itu segera menitahkan agar setiap pasukan ten-tera bersen-jata dari seluruh wilayah dan kawasan sama-sama muncul untuk menyelamatkan wilayah di utara, namun tidak ramai yang tampil menyahut seruan Maharaja.

Tetapi, pada saat itu, Qin Liangyu yang telah pun berusia 46 tahun tanpa banyak soal terus melancarkan ekspedisi keten-teraan sebaik saja dia menerima perintah diraja itu. Qin Liangyu mengetuai satu pasukan ten-tera seramai 3,000 orang menuju ke utara untuk menentang pencero-bohan ten-tera Nurhaci.

Semasa pertem-puran melawan musuh dari luar itu, dia membawa bersama seluruh adik beradiknya. Abang kandung Qin Liangyu telah terbu-nuh dan adik lelakinya cede-ra parah. Anak lelakinya pula buta pada sebahagian matanya setelah dia terkena tusu-kan anak pa-nah di sebelah matanya.

Lebih malang lagi, beberapa anggota ten-tera pasukan Ming yang lain bertindak memilih untuk melarikan diri dari medan pe-rang sebelum pertem-puran bermula, berikutan sikap mementingkan diri sendiri dan pengecut. Hasilnya, Qin Liangyu menjadi sangat pasif dalam pertem-puran.

Ketika pertem-puran itu mencapai tahap kritikal, dia menghadapi kesukaran untuk mendapatkan bantuan dan sokongan, lalu menyebabkan jumlah kor-ban yang besar di kalangan ten-tera Baiganbing. Tiada pilihan, Qin Liangyu terpaksa berundur kembali ke Sichuan untuk merekrut lebih ramai anggota ten-tera.

Pada tahun 1630, angkatan ten-tera Manchu menye-rang China dan mengepung di pinggiran Beijing. Qin Liangyu sekali lagi mengetuai angkatan ten-teranya mara ke Beijing untuk menyelamatkan ibu kota.

Walaupun ten-tera Ming di Beijing berjumlah seramai 200,000 orang askar, tidak ada satu pun yang cukup berani untuk keluar mencabar ten-tera Manchu. Maka selaku seorang wanita, Qin Liangyu tampil mengetuai ten-teranya untuk melancarkan se-rangan pertama. Dia memperoleh kejayaan, dan ten-tera Manchu diasak hingga terpaksa berundur.

Anggota kerabat diraja Ming begitu kagum dengan keberanian Qin Liangyu sehingga Maharaja Chongzhen mengarangkan puisi untuk memuji keberaniannya. Qin Liangyu merupakan salah seorang dari dua pegawai kerajaan yang diabadikan dalam puisi karangan Maharaja sendiri. Seorang lagi adalah Perdana Menteri Ming bernama Yang Sichang.

MEME-RANGI PEMBERON-TAKAN

Pada tahun-tahun terakhir Dinasti Ming, pemberon-takan petani secara berturut-turut menggegarkan empayar itu, mengan-cam pemerintahan dinasti bangsa Han yang akan menjadi pemerintahan monarki Han terakhir itu. Qin Liangyu kemudian diperintahkan untuk kembali ke Sichuan bagi melindungi wilayah tersebut.

Pada tahun 1634, ten-tera petani yang dipimpin oleh Zhang Xianzhong menduduki Fengjie, Perbandaran Chongqing. Namun, apabila Qin Liangyu dan ten-teranya menghampiri kota itu, seluruh pasukan ten-tera petani melarikan diri kerana takut akan reputasi kehebatan Qin Liangyu yang sememangnya terkenal.

Pada tahun 1640, Luo Rucai, seorang panglima ten-tera petani, memimpin ten-tera pemberon-tak menuju ke Sichuan. Di Gunung Wu, Qin Liangyu menye-rang pasukan Luo dan memaksanya berundur.  Kemudian, ten-tera Luo bergabung dengan ten-tera Zhang dan mula menye-rang sebahagian besar kota di Sichuan.

Qin diperintahkan untuk menghantar bantuan kepada ten-tera Ming yang lain di Chongqing, yang ternyata sebenarnya ia satu kesilapan besar dalam strategi. Kalah dalam jumlah kekuatan, ten-tera Ming ditewaskan dan Qin Liangyu kehilangan angkatan ten-tera Baiganbing yang seramai 30,000 askarnya terkor-ban dalam satu pertem-puran. Hanya dia seorang saja yang terselamat.

Dalam beberapa tahun ke hadapan, Qin Liangyu sekali lagi dikalahkan oleh ten-tera pemberon-tak petani. Dan akhirnya, dia terpaksa berundur sehingga ke Shizhu.

Pada tahun 1644, ten-tera Manchu menduduki Shanhai Pass yang penting secara strategik. Tidak lama kemudian, mereka telah menye-rang dan menduduki ibukota Beijing, menandakan saat kejatuhan Dinasti Ming. Sebahagian anggota kerabat diraja Ming menubuhkan semula pusat pemerintahan baru di Nanjing, Provinsi Jiangsu China selatan.

Walaupun Qin Liangyu adalah seorang pejuang yang gagah berani, dia sudah menerima tempias dari kelemahan Dinasti Ming, lalu gagal menghentikan kejatuhannya.

Setelah runtuhnya Dinasti Ming, Qin Liangyu tidak pernah cuba tunduk pada kekuasaan penja-jah yang menubuhkan Dinasti Qing. Sebaliknya, dia terus mengatur gerakan pemberon-takan terhadap Qing hingga ke akhir hayatnya

Ten-tera Manchu terus bergerak menuju ke arah selatan dan barat. Keke-jaman dan kega-nasan mereka mencetuskan banyak penentangan sengit dari ten-tera petani dan saki baki ten-tera Ming yang telah jatuh.

Pada tahun 1648, pemerintah Dinasti Ming yang menjadi pelarian menganugerahkan Qin Liangyu dengan gelaran ‘guru putera’ dan dilantik mengetuai pasukan ten-tera Sichuan, dengan harapan dia dapat terus memimpin ten-teranya dalam menentang pencero-bohan Manchu.

Malangnya, Qin Liangyu akhirnya meninggal dunia hanya beberapa hari kemudian pada usia 74 tahun.

ASAS KEKUATAN QIN LIANGYU

Sebenarnya, darjat kaum wanita adalah sangat rendah sepanjang zaman imperial China kuno. Pada era pemerintahan Dinasti Ming, wanita dipaksa untuk membawa peranan-peranan tertentu mengikut kehendak orang yang mengawal mereka.

Bahkan, jalan hidup dan masa depan wanita adakalanya telah ditentukan penjaganya seawal detik kelahiran mereka lagi. Pendek kata, ketika itu hampir mustahil bagi seorang wanita di Dinasti Ming untuk menjadi seorang panglima pe-rang.

Pelanggaran tradisi yang dilakukan oleh Qin Liangyu merupakan kes yang luar biasa. Pencapaiannya yang tinggi berakar umbi dari pandangan politik bapanya yang agak melawan arus di saat semua orang masih memandang rendah kepada kaum wanita.

Nama bapa Qin Liangyu adalah Qin Kui. Beliau merupakan seorang pegawai berpangkat gonsheng, seorang intelektual dan seorang tokoh ilmuwan yang membuka jalan dan menjadi pelopor kepada idea bahawa kaum wanita juga memiliki hak yang sama untuk mendapatkan ilmu melalui pendidikan seperti yang diberikan kepada kaum lelaki.

Hasilnya, Qin Liangyu telah menerima pendidikan yang amat sempurna sejak usia kanak-kanak. Di bawah bimbingan bapanya sendiri, Qin Liangyu bukan sekadar menerima pendidikan dari falsafah Confucius sahaja, tetapi dia juga belajar menunggang kuda dan menem-bak busur pa-nah bersama dengan adik beradik lelakinya hingga dia menjadi mahir.

Mungkin pada waktu itu Qin Liangyu adalah satu-satunya wanita China yang memiliki kemahiran dalam bidang ilmu falsafah dan digabungkan dengan kemahiran dalam taktikal pertem-puran sekaligus. Semua ini merupakan titik tolak terpenting kepada batu asas untuk dia kemudian menjadi panglima pe-rang wanita.

Walau bagaimanapun, sekiranya bapa Qin Liangyu tidak menyokong hak wanita atau tidak memberikan anaknya pendidikan, tidak kiralah betapa besar mana jua bakat semulajadi Qin Liangyu, dia tidak mungkin mendapat peluang untuk turun ke medan tem-pur dan meraih penghormatan hasil dari usahanya dalam pertem-puran. Kerana dia seorang wanita.

Oleh itu, dia boleh dikatakan berjaya kerana pengaruh bapanya. Konsep pemikiran bapanya tentang hak pendidikan yang setara menjadi prasyarat terpenting yang memacu pencapaian Qin Liangyu di kemudian hari.

Sejak tertubuhnya Dinasti Ming, kita boleh melihat betapa rendahnya darjat kaum wanita pada era Dinasti Ming hanya dengan memerhatikan senarai tokoh-tokoh terkemuka yang kontemporari dan terkenal, ia masih tetap didominasi oleh kaum lelaki. Contohnya, sida-sida Wei Zhongxian, Panglima Xu Da, Laksamana Zheng He, dan lain-lain.

Sebenarnya, itu tidaklah bermaksud kemampuan kaum wanita terbatas dalam segala aspek atau sentiasa kalah kepada lelaki, wanita ketika itu memiliki berbagai-bagai bakat dan kemahiran. Hanya sebilangan besar wanita China sendiri ketika itu sudah terlalu biasa dipengaruhi oleh dominasi kaum lelaki terhadap wanita.

Dalam pemikiran kebanyakan para bangsawan ketika itu, wanita tidak lebih dari sekadar pusat pembiakan. Mereka tidak perlu belajar atau menerima pendidikan tinggi. Akibatnya, kelaziman sebegini menyebabkan ramai golongan genius dari kaum wanita terabai dan tercicir.

Sehinggalah munculnya Qin Liangyu, bahkan dia sendiri juga sangat jarang disebut-sebut namanya dalam budaya pemuliharaan sejarah secara lisan. Catatan mengenainya hanya boleh ditemui dari arkib sejarah China dan puisi yang dikarang Maharaja.

Mungkin ketiadaan karya penulisan umum yang lebih romantis tentang seorang wanita menjadi panglima pe-rang ketika itu adalah kerana ia dianggap perkara yang agak pelik ketika itu di seluruh sejarah China.

Namun akhirnya kita tetap perlu berterima kasih kepada bapanya yang seorang lelaki. Kerana pandangan hak setara antara jantina itu menjadi faktor utama dalam mencipta keperibadian dan pencapaian hebat seorang wanita bernama Qin Liangyu dari etnik Miao yang paling setia terhadap Empayar Ming.

Ya, Qin Liangyu amatlah setia kepada sebuah empayar yang masih berpegang kepada perbezaan darjat antara jantina, tetapi pada masa yang sama, dia juga menjadi simbol feminisme dan mempelopori kebangkitan kaum wanita bagi membuktikan mereka juga berupaya menyumbang untuk negara dan bangsa.

RUJUKAN:

Peterson, Barbara Bennet (2000). Notable Women of China: Shang Dynasty to the Early Twentieth Century. E. Sharpe.